Sanferminek ekarriko dute Donostiara Garoa liburu denda — Eibar.ORG | Eibarko peoria\nHemen zaude: Hasiera / Blogak / Harrikadak / Sanferminek ekarriko dute Donostiara Garoa liburu denda\nMikel Iturria 2014/07/05 18:45\nAldatzen ari dira gauzak Donostian; azken bolada honetan oso proiektu interesgarriak ari baitira ernatzen Gipuzkoako hiriburuan. Eta pozgarria da hori bizitzea eta kontatzea. Garoaren inaugurazioa: uztailaren 6an izango da, arratsaldeko 18:00etan.\nAldatzen ari dira gauzak, kamarada\nDabadaba ireki zuten udaberrian Mundaizen, Tabakaleratik gertu. Martxan jarri zuten joan den astean Grosen The Loaf Bakery (lerro hauek idazten hasi baino lehenago ikusi dut Twitter-en Pantori-k denda zabaldu duela Boulevardean). Donostiako Piraten indarra eta kemena gauza jakina da eta Manu Chao ekartzea lortu dute, uztailaren 9an. Adibide batzuk baino ez dira. Dena ez da Zara, beraz.\nKasu gehienetan, gainera, 30 urteren bueltan (goitik eta behetik) dabilen jendea da. Eta berdin gertatzen da niri gehien poztu nauen Garoa liburu dendaren kasuan ere.\nAtzo, uztailak 4, goizeko 10:00etan zuten hitzordua komunikabideek Zabaleta kaleko 34. zenbakian. Hurbildu ginenean, erakusleihoak paperekin estalita zeuden oraindik. Atea zabaldu eta ilunpetan zegoen dena. Erdian mahai bat, (kontatu zigutenez) aldameneko tabernatik ekarritako hainbat aulkiz inguratuta; dozenaka urte dituen idatz-makina soleraduna mahai gainean.\nAsko gustatu zait gaur @egaroa-k erakutsi duena prentsaurrekoan. #gros #donostia #sansebastian http://t.co/vAnRZBF8SE pic.twitter.com/FB9NBxSh8M\n— Mikel Iturria (@iturri) July 4, 2014\nArgazkilarien erreguei kasu egin eta piztu zuten argia. Argazki-saioaren ondoren, Imanol eta Eneko Agirre anaiak eta Oier Aranzabal eseri ziren mahaiaren bueltan (beranduago agertu zen Kepa Matxain).\nZazpi-zortzi lagun entzuteko prest. Nondik datozen kontatu zuen anaia zaharrenak, Imanolek. 41 urteko Zarauzko esperientzia konpartitu nahi dute donostiarrekin. 1973an Flor Illarramendi amak abiatu baitzuen Garoa herri horretan eta 2008an hartu zuten testigua Imanol eta Eneko semeek.\nNondik nora arituko diren kontatu ziguten eta ez nintzen ni izan planak entzuten hunkitu zen bakarra (Garoaren kimu berria)\nAurkezpen hunkigarria, espazio berezia, kultura lab, esperimentazioa @egaroa @zerdionk #ongietorri pic.twitter.com/qmeorvjHbQ\n— Ritxi Lizartza (@ritxitxi) July 4, 2014\nHiru hanka izango ditu proiektuak: liburu denda, paperezko familia eta laborategi teknologikoa. Baina beheko aldean erakusketa gela muntatzen ari ziren atzo (Xabier Egaña da artista) eta beraiek eskutik etorriko da Tako Donostia, Estudios Dureroren ekimena ere.\nPrentsa oharretik hartua: "Fondoko liburu denda izango da Garoa. Eta bereizgarri gisa, Laurence Cosse-ren La buena novela eleberriko zenbait ideia geureganatu ditugu. 12 idazle eta intelektualekin Literaturaren Garoako Komisioa (LGK) osatu dugu. 12etarik inork ez du elkarren berri, eta guztiak anonimotasunean mantenduko ditugu. Urteko hilabete bakoitzean, komisioko kide batzuk aukeratutako 'ezinbesteko irakurgaiak' jarriko ditugu Groseko liburu-dendaren erdigunean dagoen mahaian".\nPaperezko Lagunak. Beñat Sarasolak gidatutako irakurle kluba euskaraz.\nAmigos de Papel. Ruth Perez de Anucitak dinamizatutako duen irakurle kluba gaztelaniaz.\nPaperezko Kontzertuak. Liburu bati eskainitako kontzertu solasaldiak. Udan Jon Eskisabel arituko da dinamizatzaile lanetan: The Wave Pictures (uztailaren 12an, 20:00etan); Anari (uztailaren 26an, 20:00etan); Robert Ellis (irailaren 7an, 13:00etan); Sleepy Sun (irailaren 20an, 13:00etan). Kontzertu bakoitzeko sarrera 12 euro (liburu dendan eros daiteke soilik).\nPaperezko Filmak. Literatur zine kluba Begoña del Tesoren eskutik.\nPaperezko Antzerkia: Antzerki eta hizketa saioak. Ainhoa Alberdi.\nPaperezko Pulpitutik: hitzaldiak eta aurkezpenak. Uztailaren 23an (19:00etan) Jose Antonio Agirreri buruz arituko dira Ludger Mees eta Josean Rodríguez Ranz. Uztailaren 24an, Jesús Eguiguren egongo da, 19:00etan ere (Euskal Herria: por un nuevo nacionalismo, vasquismo y navarrismo).\nGaroan hitzaren geroaz: Kike Amonarriz arduratuko da udako solasaldi hauetaz. Denak arratsaldeko 19:00etan izango dira: Los dominios del español, Juan Carlos Moreno Cabrera uztailaren 9an; Hiztunpolisa, Jon Sarasua uztailaren 16an; Goza daiteke gehiago, Karmelo Ayestaran abuztuaren 27an.\nLaborategi teknologikoa: osoigo.com\nZarauzko Garoa sotoan Eneko Agirrek sortutako espaziotik garatu da 2013ko abendutik aurrera osoigo.com (politikariei galderak egiteko plataforma). Eneko Agirre, Oier Aranzabal eta Lander Arretxea ari dira proiektu honetan lanean.\nKasu honetan, I. Forum Osoigo antolatu dute abuztuaren 6an, Kongresuko eta Senatuko hainbat politikariekin egingo den gosaria (goizeko 10:00etan).\nLaburbilduz: biba zuek!\nMardula da egitasmoa. Euskalduna. Goi mailakoa. Ilusioz beteta ikusten da taldea. Kanpotik begiratuta suizidio komertziala dirudi, baina uste dut ondo aterako zaiela. Hasier Etxeberriak txio honetan esandakoekin erabat ados.\n— Hasier Etxeberria (@hasier) July 4, 2014\nLa Librería Garoa se viene a Donostia por sanfermines, este apunte en castellano.\netiketak: donostia, garoa


[GALERIA] "Kataluniako preso politikoen askatasuna" exijitu dute irundarrek : Bidasoko Hitza\n[GALERIA] "Kataluniako preso politikoen askatasuna" exijitu dute irundarrek\nHamarka eta hamarka lagunek erantzun diote Irungo Gure Esku Dagoren deiari; Kataluniako herriari babesa adierazteko manifestazioa egin dute hiriko kaleetan barrena.\nHamarka eta hamarka lagunek erantzun diote Irungo Gure Esku Dago-ren deiari. Kataluniako herriari babesa adierazteko manifestazio jendetsua egin dute arratsaldean hiriko kaleetan barrena. Kataluniako buruzagi sozial eta politiko subiranisten kontra epaiketa salatzea eta preso politikoak askatzea. Hori izan da arratseko aldarri nagusia.\n“Beraien eskubideen urraketekin gure eskubideak ere urratzen ari dira. Gu ere epaituak izaten ari gara. Galdeketa demokratiko bat epaitu eta zigortu nahi dute. Finean, herrien autodeterminazio eskubidea ukatu nahi dute”, adierazi dute taldeko kideek.\nIkusi gaurko mobilizazioan HITZAk bildu duen irudi sorta:


Elkartasuna Herrien arnasa da - Ongi etorri Errefuxiatuak\nElkartasuna Herrien arnasa da\nadmin2018-04-15T23:19:08+02:002017-uztaila-16|Categories: Iritzia|Tags: ItziFernandezMendizabal|0 Comments\nItziar Fernández Mendizabal\nJokin Revilla González, Itziar Fernández Mendizabal – Ongi etorri Errefuxiatuak plataformako kideak\nEta, dudarik gabe, elkartasuna dago, eta handia, baina ez nahikoa. Badago itxitako muga bakoitzean, pertsona errefuxiatu eta migranteak jasotzen dituen atxikitze-zelai guztietan, Atzerritarrak Barneratzeko Zentruetan (ABZ), pertsonen salerosketaren kontra, hil arriskuan egindako ibilbideetan, Mediterraneo itsasoan, pertsona “trukagarri” eta “anonimoetan”… Bai, toki guztietan badaude injustiziaren kontra burrukatzen duten pertsonak eta elkartasun-taldeak. Baina ez dira nahiko.\nUztailaren 14tik 22ra bitartean, “Mugak Zabalduz” karabanak penintsula osoa zeharkatu zuen Melillara heldu arte. Salaketak eta protestak egin zituen egon zen leku guztietan. Gerren eta arma-industriaren aurka Bardeetan; espainiar gobernuak nazioarteko zein Estatuko legedia bete dezan eta inplika dadin espainiar kongresuaren aurrean manifestatu zen, eta kontzertinen fabrikazioa arbuiatu zuen Malagan. Era berean, ABZ-ak itxi eta desagerrazteko exijitu zuen Tarifan eta Algeciras-en; hesiak botatzeko eta “emakume zamarien” eskubideak…, hau da, migratzen edo/eta babes bila dauden pertsona guztien eskubideak, Melillan. Horiek adibide batzuk dira. Herri eta auzo askotan antolatzen dira mota askotako elkartasun-ekitaldiak. Baina gehiago behar dira, askoz gehiago.\nGobernuek beren politika alda dezaten pertsona guztiok zerbait egin dezakegula kontziente izan behar dugu, eta horretarako gu geu ere aldatu behar gara. Ondoan ditugu pertsona errefuxiatu eta migranteak ezagutu eta onartu behar ditugula. Elkarrekin bizi eta partekatzeko gai izan behar dugula. Ziur gaude, urrats hori emanda, xenofoboa eta arrazakeria elikatzen dituzten eta min handia egiten dizkiguten zurrumurru faltsu horiek desagertuko direla. Herri askotako gerrak, Somalia, Kenia, Sudan, Yemenen… dauden goseteak, herri askoren bitartekoen ustipaen basatia, pertsonen salerosketa Libian… ez ditugula egiten gure auzo eta herritako pertsonok, kapitalismo sunktsikorrak eta heteropatriarkatuak baizik. Beraz, ezberdinak izateagatik, pertsonak ez gara etsaiak langileria beraren senideak baizik.\nMuturreko eskuina gero eta indartsuago dago, eta ultrek ontzi bat itsasoratu dute “bizi ahal izatea baino bilatzen ez dutenak Europara hel daitezen ekiditeko”. Horixe bera egiten du “Frontex” deituriko europar poliziak. Arrazakeria eta xenofobia hedatzen ari dira edonon, gure artean barne. Gehiegitan entzuten dugu “ez naiz arrazista… baina”. Baina horretan hustu egiten gara, gu baino pobreagoak, edo soilik ezberdinak, direnen kontra.\nAurten, Bilboko Jai Batzordeak Ongi Etorri Errefuxiatuak Plataforma hautatu du pregolari. Urte t’erdiko bizitza labur honetan egindako lanari errekonozimendua da. Ohore izateaz gainera, erronka bat da, baina Plataformarentzat ez ezik, Bilbo osoarentzat ere. Guinness liburuan sartzeko aukera dugu, hiri solidarioena izateagatik, gure artean bizi edo etorriko diren pertsona migrante eta errefuxiatuekin hoberen elkarbizitzeagatik. Balkoietan bandera hori gehien eskegi dituen hiria. Gabarra azken aldian atera zenean baino bandera gehiago jarri beharko genituzke. Horrek esan nahiko luke elkartasunaren bidea eraikitzen ari garela. Eta erakutsiko genuke etxe, lantegi bakoitzean, eskoletan, institutuetan, unibertsitateetan, koadrilletan, mendi-taldeetan, futbol-taldeetan, erakundeetan, herri-mugimenduetan, sindakatuetan, alderdietan… jendarte osoan. Honela baino ez dugu lortuko indar-korrelazioa aldatzea, eta orain pertsona batzuen edo talde txikien elkartasun-keinuak direnak, Gizarte Solidario baten jarrera orokor bihurtzea. Denok obedei dezagun arau edo legea izan dadin PERTSONA GUZTIENTZAKO ESKUBIDE GUZTIAK ETA EDONON ezartzen dituena, PERTSONARIK EZ BAITA ILEGALA.\nHauxe da pertsona guztiok dugun eginbeharra, bakoitzak nahi duen moduan egitekoa, baina norabide berdinean. Irribarre batek, besarkada batek aldatzeko ahalmen handiagoa du mila bazterketa edo gutxiespenek baino. Pertsonen zapalkuntzak eta gorrotoak bihotza lehortzen digute, bizitza kentzen digute. Bizirik jarraitzeko haizea, arnasa, behar dugu, eta hori Elkartasunak, hizki handitan, soilik bermatzen digu.


Eguneroko euskalgintza vs. Eguneroko politikagintza – Berbaro\n8 martxoa, 2012\tBy\tberbaro\t0 Comments\nDurangaldeko ehunka euskaltzaleren urteetako ahaleginari eta dozena bat langileren eguneroko lanari esker sendo diharduen euskarazko tokiko kazetaritza proiektua arriskuan ikusi dugu asteon, Durangoko alderdi biren arteko ika-mika dela-eta. Guk geure aldetik, euskarak bestelako kultura politiko bat behar duela uste dugu, alderdikerietatik babestuko duena. Horixe sinestuta behar egiten dugu egunero, baina, zertarako ukatu, lantzean behin inozoak sentiarazten gaituzte, aste honetan legez.\nLabur: Durangoko Udalak EAJko kide batena den In Mediobai enpresari alkate andereak sinaturiko dekretuz 28.000 euro eman izana salatu du martitzen honetan Aralarrek, Dani Maeztu zinegotziak emandako prentsaurrekoan. Eguaztenean, prentsa ohar baten bidez erantzun du EAJk, esanaz Aralar taldeak 2009ko udal aurrekontuak onartzearen truke Durangoko Herri Komunikabideak enpresari urteko 40.000 euroko hitzarmena onartzea eskatu zuela, eta Maeztu jaunak enpresa horrekin harreman zuzena eta pertsonala duela.\nElkar ulertzen hobeto hasi gaitezen, DHK ez da enpresa bat: Durangaldeko euskara elkarteek sortu zuten hurreko informazioa euskaraz garatzeko helburuagaz. Durangaldea komunitate trinko eta eraginkor bihurtu gura du, gure ezaugarri nagusiak, bereziki euskara, sendo geroratzeko. Jatorri eta helburu horiekin, profesional kualifikatuak kontratatzen ditu, eskualdean enplegua sustatuz, eta proiektu honekin ez da inor lukratzen. Zer gabiltza, baina, denek dakitena esplikatzen! Zoritxarrez, intentziorik onenekoek zein txarrenekoek badakite proiektu honek ez daukala etorkizunik laguntzarik barik.\nHitzarmenari dagokionez, garbi eta ozen esan gura dugu udaleko talde guztiekin berba egin eta landu genuela, osoko bilkuratik pasatu zela, eta gehiengoz onartu zela EAJ, PSE-EE eta Aralarren aldeko botoekin. Hau da, beste hainbat talde eta elkartek Durangoko Udalarekin hitzarmenak sinatu dituzten modu berean eta DHK-k Durangaldeko beste udal batzuekin sinatu ohi duen modu berean. Gogoan dugu, gainera, hitzarmen hori publiko egiteko agerraldia egin genuela Durangoko Udalean, eta Aitziber Irigoras Durangoko alkatea anderea pozarren agertu zela Gorka Barruetabeña DHK-ko lehendakari jaunari eskua emanez. Pozik geunden gu ere, Euskara Biziberritzeko Plan Nagusiari jarraiki EAJrentzat gure proiektua garrantzitsua zela sinestuta; orain, aldiz, minez jakin berri dugu aurrekontuak aurrera ateratzeko ezinbestean babestu izan gaituela urteotan.\nAmaitzeko, garbi utzi gura dugu Dani Maeztu Aralar taldeko zinegotziak DHK-rekin daukan harreman bakarra Anboto astekarian bost asterik behin idazten duen iritzi zutabea dela: EAJko Aitziber Irigorasek, PPko Juan José Gastañazatorrek, Bilduko Urdaspal Bolinagak eta PSE-EEko Arantza Agorriak daukaten berbera.\nGuk bai. Guk gure estilotik irten barik jarraituko dugu, deneriko alderdi, talde eta elkarteekin adostasunak eta lankidetzak bilatuz. Gure estiloarekin jardungo dugu aurrerantzean ere, tarteka inozoak sentitu arren. Badakigulako eta sinesten dugulako euskarazko kazetaritzak eta euskalgintzak oro har bestelako kultura politiko baten premia dutela, alderdikerietatik babestuko duena.\nDHK-ko zuzendaritzakideak eta langileak\nEtiketak: anboto, hedabideak\ngugazT martxoko ekintzak prest!\n0 Comments on "Eguneroko euskalgintza vs. Eguneroko politikagintza"


Oparipuina: Maitagarri beldurtia Oparipuina: Maitagarri beldurtia – TTiKLiK!\nHasiera/Oparipuinak/Oparipuina: Maitagarri beldurtia Oparipuina: Maitagarri beldurtia\nOparipuina: Maitagarri beldurtia Oparipuina: Maitagarri beldurtia\n5.781 6 minutes read\nMaite Frankok Derioko Elaiari idatzitako ipuina\nBeldurren inguruan hitz egiteko ipuina\nZenbat beldur daude? Pertsonak adina. Gure Elaia ez da neska beldurtia, ezta gutxiago ere! Hala ere, haren beldur txikiak hartu ditugu aitzakiatzat beldurren inguruan beldurrik gabe hitz egiteko aukera ematen duen beldurrezko ipuintxo bat idazteko. Garai batean, halaxe trebatzen omen zituzten gurasoek seme-alabak beldurrak gainditzen. Beldurraren trenera igo nahi? Zatoz gurekin, lasai. Gurasoak izango dituzu bidaiakide, eta eskutik heldu ahal izango diezu … beldurrik pasa ez dezaten. Prest? Orduan, bat, bi eta hiru, ipuina hasiko dugu!\nBazen behin herri bat, Txorierri izeneko haranean, non zerura begiratuz gero ez zegoen aspertzen zenik, izan ere uneoro handik pasatzen baitziren hegazkin handiak, abionetak, helikopteroak, kometak, globoak, parapenteak, putreak, birigarroak, uxoak, enarak, txolarreak … eta baita maitagarriak ere, baina azken hauek inork ikusten ez zituenean besterik ez. Bai, asmatu duzue. Derio izena zuen herri zerutar honek.\nEta hara ze gauza bitxia! Edozeinek hegan egin zezakeela zirudien herri hartan bazen maitagarri txiki bat egiterik ez zuena. Zergatik jakin nahi? Segi irakurtzen, lasai.\nMaitagarri txikia jaio zenean, dohain asko zituela konturatu ziren gurasoak. Zintzo askoa zen, sentibera, alaia eta dantzari fina (oso gauza harrigarria maitagarrien artean, hegan egiten dantzan baino askoz ere lehenago ikasten baitute!).\nOraindik izenik ere ez zuela, Maitane eta Unai gurasoek elai baten etxera eraman zuten hegan egiten irakasteko (maitagarriek normalean halaxe egiten baitute Txorierrin, txori bat irakasle gisa hartu eta ordainetan jaioberriari haren izena jarri).\nTxori gaixoak ahal izan zuen guztia egin zuen arren, ezin maitagarri txikiak hegaldatzerik lortu. Eta gure Elaia maitagarriak (irakaslearen izena hartu baitzuen, hala ere) ezin bizi zen pagotik gehiegi urrundu ere, oinez denbora asko behar izaten baitzuen etxera itzultzeko.\nUrteak joan urteak etorri, Elaiak lagun maitagarriekin harrapaketara jolastu nahi eta ezin harrapatu, haiek hegan alde egiten baitzuten. Gurasoak, pittin kezkatuta, txori irakasleari galdetu zioten:\n– Baina, nola da posible gure maitagarri txikiak hegan egiten ez ikastea? Dantzari fina da, gorputzarekin nahi duen guztia egiten du …\n– Bai, bistan da. Gorputza menperatzen du, beste askok baino askoz ere hobeto. Hala ere, bada beste zerbait hegan egiten uzten ez diona: beldurra.\n– Beldurra? Zeri?\n– Hainbat gauzari: zeruan dagoela lurrera erortzeari, lurrera erortzean bakarrik gelditzeari eta galtzeari, eta galduta dagoela animalia handiekin topatzeari …\n– Nola da posible? Maitagarriok txikitan ez dugu jakiten beldurra zer den! Hori gero ikasten da, behin gizakien aurrera joatea tokatzen zaigunean.\n– Agian azkarregi doa zuen txikia.\n– Eta zer egin genezake?\n– Hontzari galdetu. Bera da gehien dakiena.\nEta hontzarengana joan ziren Maitane, Unai eta Elai, hiru maitagarriak alegia. Liburu potoloen artean sartuta aurkitu zuten hegazti jakitunak, betaurrekoak kendu eta zera azaldu zien:\n– Maitagarri guztiak ez dira berdinak. Batzuk ez dira dantzan egiteko gai, eta beste batzuk dantzan jaiotzen dira. Badira hegan berehala ikasten dutenak, eta hori lortzeko denbora gehixeago behar izaten dutenak ere. Zurea denbora kontua baino ez da, txiki.\n– Zenbat denbora? – maitagarri txikiak, jakin-minez.\n– Beno, ikusten dut presa duzula. Badago modu bat beldurrak azkarrago uxatzeko. Herriaren beste aldean bada baso ilun bat Beldurren Basoa izena duena. Baso horretan, hamaika piztia izugarri bizi dira, eta bukaeran, lore bat dago, beldur guztiak sendatzen dituena. Beti Lasai du izena. Bertara joan eta eskuratuz gero, zure beldurrak bukatu eta hop, hegan hasiko zara, txiki. Baina hori bai, bakarrik egin behar duzu bidaiatxo hau. Norbaiten laguntzarekin aurkituz gero ez baitu inongo efekturik egiten.\nElai maitagarriak egunak behar izan zituen hain bidaia arriskutsua egitera animatzeko. Ingurukoek opari asko egin zizkioten. Ipurtargi batek bere argia, iluntasunean zerbait ikus zezan; tximeleta batek bere hautsak, gauean amets politak egiteko; eta bere irakasleak, elaiak, kapa beltz bat, luma beltzez egindakoa, ikusezin bihur zedin. Hau guztia poltsa batean sartu, makilatxoa prestatu, denei musu bana eman, eta hantxe abiatu zen, ttipi-ttapa, ttipi-ttapa, herriaren beste aldean zegoen Beldurren Basorantz.\nBidean aurrera zihoala, adartxo batean buruz behera zintzilikatuta lotan zegoen saguzar batekin egin zuen estropezu.\n– Bai sagu arraroa! Hegalak dituzu!\n– Ez naiz, sagua, saguzarra baizik – saguzarra, aho zabalka.\n– Barkatu, esnatu al zaitut?\n– Bai, baina lasai, errez hartuko dut berriz ere lo. Bart festa ikaragarrian egon nintzen, eta parrandek jota uzten naute … Zer ikusten dut? Maitagarria eta oinez? Ez da posible, ez. Saguzarrok ez dugu ondo ikusten.\n– Bai, asmatu duzu. Beldurren Basora noa, Beti Lasai lorearen bila, hegan egiteari diodan beldurra uxatzera …\n– Hegan egiteari beldurra? Aja. Eta, zeri ez diozu beldurrik? Zertan zara trebea?\n– Dantzan, diotenez.\n– Bai bitxia, horren gaztea izanda. Aizu, txiki. Bidean animalia izugarriak aurkituko dituzu, eta aurre egin beharko diezu lorea hazten den lekuraino iritsi ahal izateko. Bidean, beldurra sentitzen duzunean, dantzan hasi eta horrela zure beldurrak txikiago bihurtuko dira.\n– Eskerrik asko, Saguzar!\n– Ez horregatik, Dantzari Txiki. Bidai on! – bota zion saguzarrak bukaeran, begiak itxiz, zegoen adarretik buruz behera zintzilikatuz, eta berriz ere lo hartuz.\nEta Elaiak aurrera egin zuen, Beldurren Basoan sartuz. Halako batean dezente ilundu zuen.\n– Bai iluna Beldurren Basoa! – pentsatu zuen.\nLuze ibili ondoren, nekatuta sentitzen hasi zen. Orbela pilatu eta ohe txiki bat prestatu zuen. Baso hartan berriz, soinu beldurgarri asko zeuden, lo egiten uzten ez ziotenak.\nElaiari bakarrik lo egitea ez zitzaion batere gustatzen, beste maitagarriak bezala, gurasoekin lo egiten ohituta baitzegoen. Tximeletaren opariaz gogoratu zen orduan, poltsatik amets politak egiteko hautsak ateraz. Gau guztian esnatu gabe egin zuen lo, hegan egiten zuela eta Txorierri guztia goitik ikusten zuela amets eginez.\nAltxatu, ziza batzuk gosaldu, eta aurrera berriro. Nahiz eta eguna izan, argi gutxi zegoen Beldurren Basoan, iluntzen duenean egoten denaren antzeko argitasun motela alegia. Orduan azaldu zen katu izugarri handia eta bihurria.\n– Maitagarria eta oinez? Katu handia gosez.\nElaiak beldur handia zien horrelako animaliei. Korrika egitekotan egon zen, baina orduan saguzarraren hitzak gogoratu zituen. Eta dantzan hasi zen, astiro hasieran, gero eta azkarrago ondoren.\n– Maitagarria eta dantzan? Katu handia ere balantzan!\nEta katua dantza-balantzan, dantza-balantzan, dantza-balantzan, balantzaka hasi zen mugitzen, haizeak zuhaitz-adarrak bezala, maitagarria harrapatu nahian, eta dantza egiteari utzi ezinean. Elaia, dantzari alaia, dantza eta dantza gero eta urrutiago, antza! Desagertu arte. Aupa, Elaia! Katu handiaren atzaparretatik ihes egitea lortu zuen!\nEgunak aurrera egin, eta laster gaua etorri. Ilundu egin zuen berriz ere. Bigarren gaua ilunagoa zen, eta Elaiak kostata lortzen zuen pausu bakoitza ematean zuhaitz baten kontra ez jotzea. Orduan, ipurtargiaren oparia gogoratu eta poltsatik atera zuen. Goxo-goxo zihoala ordea, ibaia aurkitu zuen, ibai zabala eta ur asko zeramana.\n– Ai, ene! Zer egingo dut orain?\nTxakur Muturrokerra agertu zen, bat-batean:\n– Maitagarria eta oinez? Eta ibaia zeharkatu ezinean? Igo zaitez nire bizkarrera eta akabo zure arazoa …\nElaiari ez zitzaion oso ideia ona iruditu, baina onartu egin zuen. Txakur Muturrokerrak ibaia zeharkatzen lagundu, eta bukaeran esan zion:\n– Iritsi gara. Orain, ordainetan, nire etxera etorri beharko duzu nirekin lo egitera …\nMaitagarriak bazekien tranpa hutsa zela, eta ohean lo zegoela jaten saiatuko zela … baina hala ere onartu egin zuen, hotz handia baitzegoen basoan. Txakurraren etxera iristean, ohe goxo batean etzan, eta zer jarri zuen gainean txakurrak ez aurkitzeko? Bingo, asmatu duzue! Irakasleak oparitutako kapa beltza. Txakur gosetiak, maitagarriaren bila etorri zenean, ezin aurkitu!\n– Kaka zaharra! Ihes egin ez dit ba!\nBiharamunean, kapa kendu gabe, txakurrari gosaria lapurtu zion, ondoren ihes eginez.\n– Kaka zaharra! Non ote daude mahai gainean utzi ditudan madalenak? Txoratzen hasita al nago? – txakurrak, oso kezkatuta.\nTtipi-ttapa, ttipi-ttapa … Aurrera jarraitu zuen gure maitagarri dantzariak, sorgin baten etxera iritsi arte. Ate gainean, letrero bat: “Beti Lasai loreak hemen salgai”. Azkenean!!! Maitagarriak beldurrez jo zuen atea, sorginak ere ez baitzitzaizkion gehiegi gustatzen (maitagarri guztiei bezala, haien etsaiak dira eta.)\n– Sartu, sartu maitagarri beldur handi hori … sartu eta ausartu, sartu eta ausartu …\nSorgin gaiztoak kaiolez beteta zuen etxea. Eta kaioletan, maitagarri txikiak.\n– Bai, ez zara Lasaitasunaren Lorearen bila etorri den lehenengoa. Hauek ere saiatu ziren, eta lortu ez. Eta horregatik kaioletan daude.\nElaia beldur handiagoa sentitzen hasi zen, eta, konturatu gabe, dantzari ekin zion berriro.\n– Hara! Saguzar Jaun gautxoriaren aholkuak ez dizu nirekin funtzionatuko. Begira, txiki, hauxe da egin beharrekoa lorea berreskuratzeko: Beti Lasai lorearen zein koloretakoa den asmatu egin beharko duzu. Ondo pentsatu, kar, kar, kar, kar! Hiru aukera izango dituzu …\n– Urdina … ?\n– Kale, kale eta kale!!! Kar, kar, kar, kar!! Zatoz, kaiola batean sartuko zaitut!\nElaia dantza eroan hasi zen orduan. Sorgina kutsatu ez, baina kaioletan zeuden beste maitagarriak bai, eta dantza-dantzan, kaiolak balantzan! Sorginari kolpe izugarria eman zioten maitagarriek buruan, kaiolekin, jakina! Lurrera erori eta erdi lo gelditu zen sorgin gaiztoa. Elaiak kaiolak ireki eta beste maitagarriekin ihes egin zuen handik, haietako baten gainean jarrita hegan hasieran, baina bera bakarrik hegan bukaeran!!!\nEtxeraino iritsi zen hegan!!! Lortu egin zuen!!!! Lortu egin zuten maitagarri beldurti guztiek!!!\nHaiek besarkadak eta musuak jaso zituztenak. Han elkartu ziren gurasoak, lagunak, irakaslea, hontza, tximeleta, ipurtargia eta baita kaioletan zeuden beste maitagarriak ere … Denekin goxo-goxo bazkaldu zuen bitartean, elaiak bidaia guztia kontatu zien gero: saguzarrarena, lo bakarrik egin behar izatearena, txakur muturrokerrarena, katu handiarena, sorginarena …. Eta bukaeran, amak galdetu zion:\n– Eta azkenean, ze koloretakoa zen Beti Lasai lorea? Ekarri al duzu?\n– Ez da existitzen! – erantzun zioten kaioletan egondako maitagarriek. Horregatik kolorearena galdetu zigun sorginak, ezin delako bere kolorea asmatu.\n– Ez dut ezer ulertzen! – Elaiaren aitak.- Orduan, zergatik bidali zenuen Beldurren Basora, hontza?\n– Beldurra ematen zioten gauzei aurre egiteko, horrelaxe sendatzen baitira beldurrak, aurre eginez. Ez dago beldurrak sendatzen dituen lorerik, baina bai modurik, haiei aurre eginez – hontzak, lasai-lasai, eskuartean zuen liburu potoloan berriz ere begirada galtzen.\nOrain Elaia maitagarri hegalari-dantzaria da. Eta baita kontalaria ere. Izan ere, bidaia hartan gertatutakoak edozein maitagarri ausartari oilo-ipurdia jartzeko modukoak dira, eta baita entzuleak ausartago bihurtzekoak ere.\nGizakien aurrean agertzeko unearen zain dago, lasai. Eta badaki orduan ere agertuko zaizkion beldurrak gainditu egingo dituela, zuk, irakurle maitea, gaindituko dituzun bezala.\nEta hau hala zan hala ez bazan,\nsar dadila Elaia Beldurren Basoan\neta handik atera dadila hegan eta dantzan.\nHondarribian, 2013ko abuztuaren 20ko gauean, ipurtargi batek utzitako argi motelaren laguntzaz idatzitako ipuina.\nMaite Franko oparipuina\n[:eu]URRIA 2015[:es]OCTUBRE 2015[:]\nOparipuina: Olerkari baten begiradaOparipuina: Olerkari baten begirada\nOparipuina: ¡DIN DON, ALMA NUBE LLEGO!Oparipuina: ¡DIN DON, ALMA NUBE LLEGO!\nOparipuin-espressa: Shizuka muxukaOparipuin-express: Shizuka muxuka\nELAIA GARITAGOITIA says:\nEskerrik asko! Bai sorpresa! Oso polita ipuina, asko gustatu zaigu ta oso aproposa da gure Elaiarentzat.\n[:eu]GURASOEI GUTUN BEREZIA[:es]CARTA ESPECIAL, ‘GURASOEI GUTUNA'[:]


Irudietan: Herritarrek erantzun zabala eman diote Sarek egindako deialdiari - Orio - Karkara.eus\nIrudietan: Herritarrek erantzun zabala eman diote Sarek egindako deialdiari\nIñigo Gaiton 2021-01-09 15:48\nSalbuespenezko espetxe politikarekin bukatzea eskatu du 200 herritar inguruk gaur arratsaldean. 'Etxerako, elkarbizitzarako, bakerako bidea gara' lelopean egin dute kale agerraldia, herrian barrena.\nGaur, larunbatarekin, euskal presoen eskubideen aldeko mobilizazioak egin dira Hego Euskal Herriko hainbat herrietn eta hirietn, Sarek deituta. Deialdiak hainbat alderdi, sindikatu eta gizarte eragileren babesa izan du.\nOrion, arratsaldeko bost eta erdietan eman zaio hasiera kale agerraldiari. 200 herritar inguru juntatu da plazan ordu horretan, eta handik, buelta egin dute herrian. Ibai Ondo aldera joan dira aurrena, eta handik, berriz herrian sartuta, Eusko Gudari kaletik barrena Bikamiotarainoko bidea egin dute. Han buelta hartu eta gero, Arrantzale kaletik Ikastola ondoko plazaraino iritsi dira, mobilizazioa bukatzeko. Bozgoragailuetatik manifestua entzun eta gero, mosaikoa irudikatu dute telefono mugikorretako argiekin.\nNabarmendu dutenez, euskal presoen "etxerako, elkarbizitzarako eta bakerako bidea" da deialdiari erantzun dioten herritarrek hautatu dutena. "Giza eskubideak oinarri" emandako "aurrerapausoak" izan dituzte ahotan, eta azpimarratu dute salbuespenezko espetxe politikarekin amaitzeko beharra.\nBestalde, garrantzitsutzat jo dituzte "Frantzian eta Espainian azken urte eta hilabeteetan eman diren aldaketak". Izan ere, Frantziako Gobernuak baldintzapean aske utzi zuen Frederik Xitor Haranburu iragan azaroan, eta Espainiako Gobernua hainbat preso gerturatzen ari da azken hilabeteetan. "Nahikoa ez izan arren, aukera badela, bidea badela erakusten digu honek, eta guk aukera baliatu nahi dugu bide hori finko bilakatzeko. Horregatik gaude gaur hemen, oraindik badugulako zer ibili, baina badugulako ere ibiltzeko bidea. Gu gara horretarako bermea, gu gara bidea".\nSei eskari zehatz egin dituzte:\nEuskal presoen Euskal Herriratzea, urruntze-politikarekin behingoz amaitu eta senideei ezarritako zigor erantsia eten dadin.\nEuskal preso guztiei gradu-progresioa ahalbidetzea, preso guztiek jarraitu beharreko birgizarteratze eta etxeratze prozesua egin dezaten.\nLarriki gaixo diren presoak etxera ekartzea, dagokien artatzea senideen babes eta konfantzako medikuaren jarraibideekin jaso ahal izateko.\nadinez nagusiak diren presoen etxeratzea, euren osasuna eta bizitzeko eskubidea lehenetsiz.\nAita, ama edo biak espetxean dituzten motxiladun haurrek gurasoekin bizitzeko duten eskubidea errespetatzea, hala nola preso diren pertsonek guraso izateko duten eskubidea bermatzeko neurriak hartzea.\nEta kontuan hartzea Frantzian betetako zigor urteak Espainian ezarritako zigorrean, zigorren batuketa eginaz.


Dominikako Karibeko indiarrak\nEzagutu Dominikaren Indigenen Karibeko Indiarrei buruz\nKalinago Kultur Zentroa irekitzen du\nAfrikako esklabo ohien eta Europako kolonoen ondorengoek Karibeko uharte asko okupatzen dute, baina eskualdeko indigenen karibe indigenen biztanleriaren aurrerakuntza oraindik ere Dominikako uharte laku batean bizi da.\nKalinago Kultur Etxeak berriki zabaldutakoak aukera ematen die bisitariak Dominikari, uhartearen 3.000 karibeko uharteen bizimoduak eta tradizioak, Kalinago herri gisa ezagutzen direnak.\nKalinago, 1493an Dominikara iristean Columbus agurtu zuenak, oraindik ere, uhartearen ekialdeko kostaldean bizi dira, Karibeko gainerako eskualdeak koldarkeria, gerra eta gaixotasuna gainditu duten arren.\nZortzi Kalinago herriak Dominikako Karibeko Lurraldea dira, hautatutako buruzagi batek zuzentzen duen 3.700 akre erreserba. Bisitariak hiribilduak, artisau dendak eta Isulukati kaiak dira ongietorria, baita Karifunako Kultur Taldeak dantza eta bestelako emanaldiak ere.\nKalinago Kultur Zentro berria, Kalinago Barana Aute izenez ezagutzen dena, 2006ko apirilean zabaldu zen eta kulturaren eta bizimoduaren inguruko ideiak eskaintzen ditu, saski-ehungintza, kanoa eraikitzeko eta arrantza erakusteak barne. Karbeteko ohiko bilkurak hitzaldiak, istorioak eta emanaldiak antolatzen ditu. Kalinago garbiketa espirituala ere eskainiko zaie bisitariei; izan ere, Karibearrek erabiltzen dituzten belar ehunen batzuk eros ditzakete ohiko sendatzeko praktiketan.\nKalinago Barana Aute sarbidea $ 8 da; Jarduera osagarriak $ 2 dira bakoitza. Zentroa irekita dago goizeko 10etatik arratsaldeko 5etara. Eguzkia. 15 eta 15 apirilaren artean; Asteazken eta ostegunetan ixten da udan.\nZentroa Dominikar Karibeko Lurraldeko Crayfish River-ko Old Coast Road-en dago.\nErreserbak gomendatzen dira; Deitu 767-445-7979 zenbakira xehetasun gehiagorako.\nIkusi TripAdvisor-ko tasak eta berrikuspenak\nKaribeko bidaietarako beharrezkoak diren immunizationsak dira?\nSan Martín eta San Maarten top attractions\nNola zure Karibeko Triperako paketatzea\nUrtarrila Bidaia Karibean\nPasaportea behar dut Karibeko gurutzaldi bat hartzeko?\nNashville larrialdietarako eta telefono zenbaki garrantzitsuak\nBost Great Places to Eat in Brooklyn Heights\nBidaiarientzako oinarrizko hiztegi errusiera\nEmakumeen Neguko Kirol Gehienentzako Coloradoren Programak\nToronto 8 punturako lekurik onenak\n2017ko Karibeko Spring Break helmuga nagusiak\n6 Fun Lekuak Ferry bat hartu ahal izango duzu New Yorketik\nCleveland-en Asiako Jatetxeak gogokoenak\nAccès Montréal txartela: Montrealen bizi da? Just Get the Card.\n10 Afrikako Mendiko Mendietan\nZer egin Lille Frantziako iparraldean?\nAEBetan egin beharreko gauza onenak abuztuan


Abian da Teodoro Hernandorena XVI. Ipuin Lehiaketa | El Diario Vasco\nTolosa GoierriAbian da Teodoro Hernandorena XVI. Ipuin Lehiaketa\nAbian da Teodoro Hernandorena XVI. Ipuin Lehiaketa\nAzaroaren 20ra arteko epea egongo da lanak aurkezteko\nI. ARRATIBEL ZIZURKIL. Domingo, 15 octubre 2017, 00:35\nZizurkilgo Udaleko Euskara Sailak, Andoain, Aduna, Alkiza, Asteasu, Amasa-Villabona, Anoeta, Irura, Larraul eta Zizurkilgo jendearen artean idazteko zaletasuna sustatu nahian, Teodoro Hernandorena XVI. Ipuin Lehiaketaren deialdia egiten du. Deialdia honako oinarri hauen arabera arautuko da: Deialdi honen xedea jendearen artean idazteko zaletasuna bultzatzea da eta Andoain, Aduna, Alkiza, Asteasu, Amasa-Villabona, Anoeta, Irura, Larraul eta Zizurkilgo herritarrek parte hartu ahal izango dute. Aurkezten diren lanek egile bakarra izan behar dute eta partaide bakoitzak gehienez bi lan aurkez ditzake.\nLehiaketa hiru mailetan banatuko da: A Maila: 6-8 urtekoena. B Maila: 9-11 urtekoena. E Maila: 17 urtetik gorakoena. Izan ere, aurten Booktrailer Lehiaketa antolatu da lehenengo aldiz DBH1 eta 2 eta DBH3 eta 4ko ikasleentzat, eta, hortaz, aurten maila horiek Teodoro Hernandorena Ipuin Lehiaketatik kanpo geratu dira. Gaia librea izango da eta erabili beharreko hizkuntza euskara.\nLanen luzera honako hau izango da: A Maila: orrialde 1. B Maila: 2 orrialde. E Maila: gutxienez 5 eta gehienez 12 orrialde. Kasu guztietan DIN A-4 neurrian aurkeztuko dira eta makinaz edo ordenadorez idatzita. Lan bakoitzaren bi kopia entregatu beharko dira azaroaren 20a bitartean, egun hau barne, eguerdiko 14:00ak baino lehenago Zizurkilgo Udaletxean edo Udal Bulegoetan. Izenburuaren alboan, egilearen izengoitia eta adina jarri beharko dira, egilearen nortasuna gordetzeko. Lanekin batera, gutun-azal itxi bat aurkeztuko da. Gutun-azalaren barnealdean lanaren egilearen izen-deiturak, helbidea, telefonoa eta adina jarriko dira. Gutun-azalaren kanpoaldean, berriz, lanaren izenburu berbera eta egilearen adina soil soilik.\nBanatuko diren sariak maila bakoitzerako honakoak izango dira: A Maila: 1. Saria: Oparia. 2. Saria: Oparia. B Maila: 1. Saria: Oparia. 2. Saria: Oparia. E Maila: 1. Saria: 450 euro. 2. Saria: Oparia. Epaimahai aditu batek erabakiko du lan sarituak zein diren. Zizurkilgo Udalak bere ordezkaria izango du epaimahaian eta idazkari bat ere izendatuko da. Sariak eman gabe utz daitezke Epaimahaiaren iritziz aurkeztutako lanek behar adina kalitaterik ez badute. Lan sarituak Udalaren esku geldituko dira, eta egoki iritziz gero argitaratu egingo ditu, baina ez da horregatik jabetza eskubiderik izango. Horretarako, saritutako lanen jabeek ipuinaren disketea entregatu beharko dute saria jasotzeko egunean. Sarituak izan ez diren lanak urtarrilaren 8tik 29ra jaso ahal izango dira. Sari banaketa, abenduaren 23an egingo da eta baldintza hauetan zalantzarik balego, hautaketa egiten duen epaimahaiaren iritzia izango da nagusi, horren erabakia apelaezina izango delarik.\nIbarratik, Ezpeletako biper festaraino El Banco de sangre de Navarra busca donantes


Hegoako Hezkuntza Taldea – Gizarte Eraldaketarako Hezkuntzaren V. Biltzarra\nTeam Category: Hegoako Hezkuntza Taldea\nHegoako Hezkuntza Taldea\nJuanjo Celoriok (Kantabria, 1951) Deustuko Unibertsitatean Historia Modernoko eta Garaikideko ikasketak egin zituen (1976), nahiz eta “jarduera asanblearioetan” espedientatua izan.\nKantabriarra jatorriz eta euskalduna adopzioz. Geografian eta Historian lizentziatu zen Historiaurrea eta Arkeologia espezialitatearekin Kantabriako Unibertsitatean (1985). 30 urte baino gehiago daramatza Hegoako Hezkuntza taldean, eta bertan antolatu ditu hezkuntza biltzarren edizio guztiak.\nAmaia del Río Martínez kazetaritzan eta soziologian lizentziatua da. Garapena eta Nazioarteko Lankidetza eta Genero eta Garapeneko masterrak egin ditu\nDuela gutxi sartu zen Hegoako Hezkuntza Taldeko partaidea izatera. Hilabete hauetan, Batzorde-Antolatzailearekin batera, interes eta gaurkotasun handieneko ikuspegiak pentsatu, eztabaidatu eta proposatu ditu, V. Biltzarra gizarte-eraldaketarako hezkuntza-mugimenduaren eguneratze eta gogoeta kritikorako gunea izan dadin.


Berriak – 61 orrialdea\nBullyingaren aurka altxatu\nOrain dela bi urte bere buruaz beste egin zuten bi nerabeen heriotzak egin zien eskola jazarpenaren aurka jaikitzea. 18 eta 20 urteren arteko zortzi gaztek “Bullyingaren aurka altxatu” elkartea sortu dute, hau jasaten duten ikasle eta familiei laguntzeko.\n[Irakurtzen jarraitu…] Honako honen gainekoa: Bullyingaren aurka altxatu\nKategoriak: Berriak Etiketak: eskola jazarpena\nEskola Bizikitzaren Egitasmo Estrategikoa\nIkastetxeetako irakasleria eta zuzendaritza taldeek, eskola jazarpena ekiditeko formakuntza espezifikoa jasoko dute, eta bere seme-alabek indarkeria mota hau jasotzen ari direlako susmoan dauden gurasoei, laguntza txosten bat emango zaie, prebentzioa eta egin beharreko jokaera lantzeko.\n[Irakurtzen jarraitu…] Honako honen gainekoa: Eskola Bizikitzaren Egitasmo Estrategikoa\nEskola arrakasta eta haur pobrezia\nPobrezia inguruetan bizi diren haur eta nerabeak botere publikoentzat eta, askotan, ikastetxeentzat ere, ikusezinak direla nabarian uzten dute datu askok.\nPobrezia-poltsetatik datozen ikasleek plaza bat bermatuta daukate, baina ez hezigarritasun baldintzak eta eskola arreta egokia, eta ondorioz, aukeren berdintasun ekitatiboa. Emaitza, orainaldiko eskola porrot garrantzitsua, eta etorkizuneko arazo sozialak dira, haur pobreziaren zirkulu zitalaren bitartez betikotzen direnak.\n[Irakurtzen jarraitu…] Honako honen gainekoa: Eskola arrakasta eta haur pobrezia\nMunduak lotzen dituzten ikasgelak\nOxfam Intermónen ‘Munduak elkarlotzen’ hezkuntza proposamenak, 10.000 ikasle baino gehiagok parte hartu duten ‘on line’ ekimena, bere 13. edizioa burutzen du aurten, genero berdintasuna gai zentrala duelarik.\n[Irakurtzen jarraitu…] Honako honen gainekoa: Munduak lotzen dituzten ikasgelak\nMusikariak ordu batzuz\nNafarroako Orkestra Sinfonikoak sustatzen duen Haur Musika Hezkuntza Programaren (PEMI) barruan, Haur Hezkuntzako 2. mailako (4 urteko) 450 bat haurrekin orkestraren saio musikalak Baluarteko areto nagusian burutu dira.\n[Irakurtzen jarraitu…] Honako honen gainekoa: Musikariak ordu batzuz\nKontseiluak eta NUPek hitzarmena osatu dute\nNafarroako Eskola Kontseiluak eta NUPek lankidetzarako esparru hitzarmena osatu dute 4 urtetarako. Aitor Etxarte Berezibarrek, Nafarroako Eskola Kontseiluko Lehendakaria eta Cristina Bayona Sáezek, Nafarroako Unibertsitate Publikoko Ikasleen Gaietarako, Enpleguko eta Ekintzailetzako errektoreordea, hitzarmena sinatu dute, eta honen bidez, Nafarroako Unibertsitate Publikoak, betiere ahal denean, Nafarroako Eskola Kontseiluarekin lankidetzan jardungo duela, Kontseiluaren hezkuntza arloko hainbat jarduera bereki sustatu eta laguntzeko xedez.\n[Irakurtzen jarraitu…] Honako honen gainekoa: Kontseiluak eta NUPek hitzarmena osatu dute\nIII. Gizarte Hezkuntza Jardunaldiak\nUrtarrilaren 15 eta 16an Nafarroako Hezitzaileen Elkargo Ofizialak antolatutako III. Gizarte Hezkuntza Jardunaldiak burutu ziren. Izenburua “Gizarte Hezkuntza. Alor berria Heziketa Formalerako. Asko esateko, asko egiteko!” izan zen eta bitartekaritza eta sare-lanak edo absentismoa bezalako gaiak jorratu zituzten adituek aritu ziren. Haien artean, Nafarroako Eskola Kontseiluko Lehendakaria, Aitor Etxarte Berezibar, bertaratu zen.\n[Irakurtzen jarraitu…] Honako honen gainekoa: III. Gizarte Hezkuntza Jardunaldiak\nBizitzea jolastea da\nKatty Homar pedagogoa eta psikomotrizistak hitzaldi bat eman zuen Luzaroko udazkenero antolatzen dituen jardunaldietan. Magaleko jolasen ingurukoa izan zen; haren ustez, haurrari berraseguratzeko prozesua egiten laguntzen diote, hau da, bizitzako ezintasunen aurrean ziurtasuna bilatzen.\n[Irakurtzen jarraitu…] Honako honen gainekoa: Bizitzea jolastea da\nHazi batekin hasten da dena\n2013-2014 ikasturtetik, San Adriáneko EGA BHIko 1.E, ECP eta HLPP2 ko ikasleriak baratza bat lantzen ari dute, ikastetxearen erreferentzia proiektu bat bihurtu dena eta gero eta talde gehiago inplikatzen ari dituenak. Gainera, Mamaterra sariko bigarren hezkuntzako atalean finalista izan dira.\n[Irakurtzen jarraitu…] Honako honen gainekoa: Hazi batekin hasten da dena\nINEk bildutako azkeneko datuen arabera, 10 eta 15 urte tarteko umeen %61ak dauka mugikorra erabiltzeko aukera. Nafarroako ia 24.000 haur dira mugikorra daukatenek. Mugikorretara iristeko goiztiartasunak eta hedadurak kezkatzen ditu aditu, segurtasun arduradun, familia eta kontsumitzaile elkarteei. Izan ere, gurasoen %73ak onartzen du ez dakiela teknologia honekin zer erabilera egiten duten bere seme-alabek. Neraberen kasuan egunero 3 ordu erabiltzen dituzte. Hauen artean, %91ak pentsatzen du mugikorra ezinbesteko tresna dela bere bizitza eta harreman sozialetan, eta honexegatik hainbat eremuetatik, arazo ezberdinen (jazarpena, faktura altuak…) ahaleginak neurri prebentiboetara bideratzen ari dira, hala nola, bere gaitza propioak (bai fisikoak: zerbikaletako minak eta ikusmen nekatuta; bai psikologikoak: “estres digitala”) dituen kultura digital berri batetara.\n[Irakurtzen jarraitu…] Honako honen gainekoa: Mugikorraren mende\nHaurtzaroan mintzaira sustatzea\nAnn Sosa, haurren mintzaira garapenean adituak egindako ikerketa bat argiratu da; bertan, hitz egiten duten jostailu elektronikoek, elkarrizketa eta haurren erantzun gutxiagoak sortarazten dutela azpimarratzen du. Egurrezko blokeekin, panpinekin edo liburuekin jolasteak ahozko interakzio asko handiagoa sortarazten du.\n[Irakurtzen jarraitu…] Honako honen gainekoa: Haurtzaroan mintzaira sustatzea\nCorteseko Bardenas Reales Institutuko Dibertsifikazio 3. mailako ikasleek, baratza baten diseinua, martxan jartzea eta mantentze lanak aurrera atera zituzten iaz. Ekintza honek beraiengan sortutako zirrara eta motibazioa dela eta, ikastetxeak jarraipena eman nahi izan dio aurten ere.\n[Irakurtzen jarraitu…] Honako honen gainekoa: Eskola baratza\nPeraltako Ribera del Arga BHIren gelek 530 ikasle hartzen dituzte aurten, gehienak herrikoak bertakoak dira, eta Funesekoak. Bere ikasketa eskaintza Derrigorrezko Bigarren Hezkuntza, Batxilergoa eta Lanbide Heziketa da. Institutu honek hainbat berezitasun ditu, bere hezkuntza helburuak, beste osagaiekin osatzen saiatzen da, eta orain arte, emaitza onak ematen ari die.\n[Irakurtzen jarraitu…] Honako honen gainekoa: Gaitasunekin lana


Ezjakintasunaren kartografia #302 - Zientzia Kaiera\nBurbuiletan bizi gara. Burbuila informatiboetan. Sare sozialen eta bilatzaileen garaian, are gehiago. Eta arriskutsua izan daiteke. Martha Villabonaren Consult different news sources so you don’t get caught in the filter bubble.\nDispositibo baten gakoa molekula bakarra da momentu honetan. Zelan kontrolatu molekula hori, baina? DIPCkoek Controlling single molecule conductance with a new class of covalent bond formation\nArgitalpen-data: 2020/04/04 · Atala: Dibulgazioa, Ezjakintasunaren kartografia


Museoetan euskararen presentzia nabarmentzeko 'Ondarea, berbetan' ekimena abiatu du Bizkaiko Aldundiak\nActualizado 29/11/2021 13:27 CET\nBizkaiko Foru Aldundiak 'Ondarea, berbetan' izeneko ekimena jarri du martxan, Euskararen Etxearen eta BizkaiKOA foru museoen sarearen bidez, ostiraleko Euskararen Nazioarteko Egunaren harira, museoetan euskararen presentzia nabarmentzeko asmoz.\nEkimenaren arduradunek astelehen honetan egindako aurkezpenean azaldu dutenez, batetik, museoen ondarea "euskaraz berbetan" jarri nahi da, museoek euskaraz jarduten dutela agerian jartzeko helburuarekin, eta bestetik, "museoen ondarea haien berbetan islatu" nahi da, euskara euskarri fisikoetara ekarriz.\nBizkaiko Foru Aldundiak kudeatzen dituen zortzi tokitan egingo da: Euskararen Etxea, Bakioko Txakolingunea, Balmasedako La Encartada Fabrika-Museoa, Bermeoko Arrantzaleen museoa, Bilboko Arkeologia Museoa, Gernikako Euskal Herria Museoa, Kortezubiko Santimamiñe eta Muskizko El Pobaleko Burdinola Museoa.\nHain zuzen, "museoen ondarea haien berbetan erakusteko asmoz", zentrootako ondarearen araberako euskarazko alfabeto propioak egin dira, bisitariek museoetako euskararen berri izan dezaten. Horrela, adierazi dutenez, "euskara, euskarri fisikoetara eraman da bisitariek eskuragarri izan dezaten".\nAbezedarioak museoek biltzen dituzten obren edo ondarearen berbekin ondu dira, eta totem batzuetan izango dira erakusgai abenduaren 3tik aurrera. Horrekin batera, bisitariek hitz horiekin osatutako hiztegi txiki bat eskuratu ahalko dute, gaztelaniazko, ingelesezko eta frantsesezko ordainekin. Hartara, bisitariek euskararen berri izango dute, eta, era berean, "horren zatitxo bat etxera eraman ahal izango dute".\nHalaber, museoek euskaraz jarduten dutela nabarmendu nahi da 'Ondarea, berbetan' ekimenarekin, eta, ildo horretan, hainbat jarduera berezi antolatu dituzte datorren ostiraleko Euskararen Nazioarteko Egunaren harira egindako ekimenaren baitan, hala nola bisita gidatuak edota ipuin kontalariak.


Euskal adituen presentzia nabarmena langileek kudeatutako enpresei buruzko Ikertzaileen Nazioarteko Topaketan – OVES-GEEB\nUneko orria Euskal adituen presentzia nabarmena langileek kude...\nEkimenak ekintzailetza berriak sortzeko lan-sozietateen eta lan elkartuko kooperatiben bideragarritasuna eztabaidatzeko balio izan zuen; enpresa langileen eskuetan uzteak dakartzan aukerak eta oztopoak; bazkide-langileei aplikagarri zaien esparru juridikoak sor ditzakeen arazoak eta lan elkartuak dituen erronka berriak, ekintzaileen, egitasmo sozialen edota partaidetzako sozietateen kooperatibak bezala.\nTopaketan euskal adituen presentzia nabarmena egon zen. Itziar Villafañezek (Euskal Herriko Unibertsitatea) “El traspaso de empresas a los trabajadores: oportunidades y principales obstáculos” lanaren baitan parte hartu zuen. Aitor Bengoetxeak (Euskal Herriko Unibertsitatea), Gizarte Ekonomia eta Zuzenbide Kooperatiboaren GEZKI Institutuko zuzendariak, “El marco jurídico aplicable a los socios trabajadores. Problemática y propuestas para su mejora” lanaren inguruan jardun zuen. Javier Muñecas, ASLE-ko abokatua, lan elkartuak dituen erronka berrien (ekintzaileen, egitasmo sozialen edota partaidetzako sozietateen kooperatibak) inguruko eztabaidan aritu zen. Izaskun Alzola (Mondragon Unibertsitatea) ere, lan horren inguruan hitz egin zuen ekintzaileen kooperatibei buruzko kasuak azalduz. Azkenik, José María Pérez de Uraldek (Gizarte Ekonomiako Gizarte Behatokia) CIRIEC-Espainiako zuzendari gisa parte hartu zuen ekimenaren amaieran.


'Gailurra Xtreme' bueltan da, euskal kirolari eta pertsona ezagunekin | Bizigiro | Berria\n'Gailurra Xtreme' bueltan da, euskal kirolari eta pertsona ezagunekin\nOstegunean hasiko da, eta bederatzi saio izango ditu. Mendiko erronkak egingo dituzte\nUxoa Irigoien eta Ibon Gaztañazpi, Gailurra Xtreme saioko lasterketa batean. ETB\nApirilaren 5ean hasiko da berriro Gailurra Xtreme telebista saioa ETB1 katean. Euskal kirolari eta jende ezaguna lehiatuko da. Ibon Gaztañazpik aurkeztuko du, baina lehiakidea ere izango da zenbait saiotan. Mendia eta korrika uztartuko dituzten hainbat proba egingo dituzte lehiakideek. Bederatzi saio izango dira, eta Zegama-Aizkorri mendi maratoiarekin bukatuko da.\nEuskal kirolari eta pertsona ezagunek hartuko dute parte. Besteak beste, Alex Txikon mendizalea, Sara Gandara kazetaria, Joseba Llorente futbolari ohia, Aitziber Ibarbia lasterkaria, Joseba Usabiaga aktorea, Uxoa Irigoien mendi lasterkaria eta Xabier Orbegozo Arria V.a aizkolaria agertuko direla esan du Gaztañazpik.\nAbentura, desafio edo apustu bat egingo dute astero lehiakideek. «Probak askotarikoak izango dira: mendi maratoia, kilometro bertikala, ultratraila, Monte Perdidoko igoera...», azaldu du Gaztañazpik. Iazkoak baino «gogorragoak» izango direla aurreratu du. Bizpahiru proba ofizial ere egingo dituzte; tartean, Goierriko Bi Handiak. Goi mendiak ere izango du tartea Gailurra Xtreme-n: «Neguan 3.000 metroko tontorrak egingo ditugu».\nGailurra Xtreme Perdido amaitu eta hilabete eskasera hasiko da programaren hurrengo aldia. Oso erantzun ona izan du Perdidokoak, Gaztañazpik azaldu duenez: «Grabaketatik oso gustura etorri ginen, han sumatu genuen ondo muntatuz gero produktu ona aterako zela. Audientziak ere erantzun egin du; prime time-an eman dute. Osteguna, gainera, egun zaila omen da».\nReality kutsua izan du martxoan amaitu den Gailurra Xtreme Perdido-k. Orain, lehenengo denboraldi hartako formatura itzuliko da berriro programa; proba bakoitzak atal bat izango du gehienetan, eta atalek ez dute elkarrekin loturarik izango. Ibon Gaztañazpi bakarrik arituko da aurkezle lanetan; Irati Anda eta Gaztañazpi bera aritu ziren orduan.\nBizi eta kontatu\n«Oraingoan ez naiz izango aurkezle hutsa, desafioak bizitzen eta horiek kontatzen arituko bainaiz», esan du Gaztañazpik. «Batzuetan neuk lagunduko diet lehiakideei erronkak egiten, beste batzuetan eurak izango dira niri lagunduko didatenak», adierazi du. Erronka handia dela azpimarratu du, iazkoa «oso gogorra» izan baitzen harentzat. Aurkezleak azaldu duenez, ez zegoen sasoi onenean: «Aurten sasoikoago nago. Programa ondo ateratzeko ezinbestekoa da ni fisikoki oso ondo egotea».\nOrdea, hori baino gogorragoa egin zitzaion Gaztañazpiri aurkezle eta lehiakide lanak uztartzea. «Biluztea» izan zen kazetariarentzat: «Aurkezteko gutxieneko patxada behar duzu, baina gorputza urduri dago lehiatzerakoan. Mendian gora korrika noanean, barrez, oihuka, maldizioka... hori da benetako Ibon. Neure burua horrela ikustea gogorra da». Datozen saioetan ere biak uztartu beharko ditu, horretara oraindik ez dela ohitu aitortu duen arren.\nZegama-Aizkorri proba izango da Gailurra Xtreme berriaren azken atala. Gonbidatu bereziren bat ere izango da atal horretan. «Euskal Herrian, mendi lasterketen inguruan, sukar baten erdian gaude. Eta erreferentziazko proba nagusia Zegama-Aizkorri izan da», adierazi du Gaztañazpik. Halaber, antolatzaileekin harreman zuzena dutela gaineratu du; Alberto Aierbe mendizaleak parte hartu du Perdidokoan.\nMartxoaren 22ko saioa «aurrerapen modukoa» izan zen. Hainbat kirolari bildu zituen Gaztañazpik saio hartan, afariaren bueltan: Aitzol Atutxa, Sara Gandara, Oinatz Bengoetxea, Joxe Mari Olasagasti, Irati Astondoa... Amaitu berri zen Perdidoko lehiaz gain, hastear diren desafioak ere izan zituzten hizpide. Datozen saioetako irudi batzuk ere eman zituzten.


Irekia Eusko Jaurlaritza - Gobierno Vasco :: Club Deportivo Bilbao elkartearen 125. urteurrenean izan da Lehendakaria\nClub Deportivo Bilbao elkartearen 125.…\n\nClub Deportivo Bilbao elkartearen 125. urteurrenean izan da Lehendakaria Iturria: Irekia\n\n20191122_lhk_deportivo_016.jpg Iturria: Irekia\n\n20191122_lhk_deportivo_002.jpg Iturria: Irekia\n\n20191122_lhk_deportivo_035.jpg Iturria: Irekia\n\n20191122_lhk_deportivo_138.jpg Iturria: Irekia\n\n20191122_lhk_deportivo_118.jpg Iturria: Irekia\n\n20191122_lhk_deportivo_154.jpg Iturria: Irekia\n\n20191122_lhk_deportivo_164.jpg Iturria: Irekia\n\n20191122_lhk_deportivo_014.jpg Iturria: Irekia\n\n20191122_lhk_deportivo_062.jpg Iturria: Irekia\nIñigo Urkullu Lehendakaria, Kultura eta Hizkuntza Politikako sailburu Bingen Zupiria lagun zuela, Club Deportivo Bilbao elkartearen 125. urteurrena ospatzeko ekitaldian izan da. Bertan nabarmendu duenez, nahiz eta gaur egun gure eguneroko bizitzako parte diren kirola eta osasuna, duela 125 urte abentura aitzindari bat zen kirola praktikatzeko eta osasuna hobetzeko elkarte bat martxan jartzea. “Partekatu egiten dut kirolaren balioekin hartua duzuen konpromisoa; bizitza osasungarri bat sustatzeko hartua duzuen konpromisoa”, adierazi du. Horrekin lotuta, eskertu egin ditu etorkizunari aurrea hartzen jakin zuten pertsonen ikuspegi eta jarrera hura; eta aitortu egin ditu elkarte hau sasoi betean, irekita eta aktibo mantendu duten pertsonen dedikazioa eta konpromisoa.\nClub Deportivo Bilbao elkartea 1894an sortu zen, Sociedad Gimástica Zamacois izenez. 1912an hartu zuen Club Deportivo Bilbao izena, eta 1931n inauguratu zuen bere oraingo egoitza Rekalde zumarkalean. 4.300 bazkide ditu, haien artean gazte ugari.\nLehendakariak nabarmendu duenez, elkarteak gizartearen integrazioaren eta ongizatearen zerbitzura jartzen du kirola. Hala, eskertu egin du egiten duten lana kirol-praktika bere modalitate guztietara hedatzeko, eta bereziki emakumeak eta gazteak barnean hartzeko egiten duen lana.\nElkarte honek Bilbon bultzatu dituen kirolen artean daude igeriketa, saskibaloi-taldea, esgrima, halterofilia, gimnasia, mendizaletasuna, eskia; eta, jakina, pilota, kirol-elkarte honetako frontoietan berreskuratua. Hala, Iñigo Urkulluk nabarmendu egin du elkarteak etengabe hobetzeko erakusten duen jarrera: proiektu berrietan esku hartzen du, hedatu egiten du jarduera eta espezialitate guztietan eta pertsona guztientzat sustatzen saiatzen da kirol-praktika.\nEkitaldian bideo batzuk proiektatu dira elkarteari buruz eta abesbatza baten emanaldia eta dantza-ikuskizun bat eskaini dira.\nUrteurrena ospatzeko ekitaldian Bizkaiko diputatu nagusi Unai Rementeria eta Bilboko alkate Juan Mª Aburto ere izan dira.\nClub Deportivo Bilbao elkartearen 125. urteurrena\nBilboko Kirol Klubak bere urteurrena ospatzeko hainbat kirol jarduera antolatu ditu. Abenduaren 14an, larunbata, boxeo gaua iragarrita dago. Kirol klubarekin lotura luzea duen kirola da pilota. Hori dela eta, 2020ko urtarrilaren 3an, ostiralean, zesta-punta partida bat jokatuko da. Mendiak ere leku pribilegiatua izango du, BBK Mendi Film Bilbao Bizkaiarekin lankidetza hitzarmena sinatuta, Klubean argazki erakusketa bat egingo da Dhaulagirira igotzeari buruz, Jerzy Kukuczka poloniarraren 14. zortzimilakoa izan zena.\nintervencion_lehendakari_cl... behera kargatu (4 MB)\nlehendakari_kirola_osasuna_... behera kargatu (800 KB)\nlehendakari_kirola_osasuna_... 10 MB\nrecursos_lehendakari_club_d... 100 MB\n20191122_lhk_deportivo_016.jpg 4 MB (jpg)\n20191122_lhk_deportivo_002.jpg 4 MB (jpg)\n20191122_lhk_deportivo_035.jpg 3 MB (jpg)\n20191122_lhk_deportivo_138.jpg 3 MB (jpg)\n20191122_lhk_deportivo_118.jpg 3 MB (jpg)\n20191122_lhk_deportivo_154.jpg 4 MB (jpg)\n20191122_lhk_deportivo_164.jpg 4 MB (jpg)\n20191122_lhk_deportivo_014.jpg 4 MB (jpg)\n20191122_lhk_deportivo_062.jpg 4 MB (jpg)\nDiscurso_LHDK_125_aniv.CDB_... 200 KB (application/pdf)\nKultura eta Hizkuntza Politika Sailak ia 193.000 euro bideratuko ditu Estatuko maila goreneko ligetan lehiatzen diren 10 kirol-erakunderi publikoaren presentziaren debekuak eragindako ondorioak arintzeko (Gobernu Bilera 2021-12-20)\nBilbo, Gasteiz, Donostia eta Amorebieta-Etxano izango dira Grand Départ Pays Basque 2023-ren irteera eta helmuga


Irekia Eusko Jaurlaritza - Gobierno Vasco :: EHAA xedapena 201901042\nAGINDUA, 2019ko urtarrilaren 29koa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baita Fundacion Biozientziak-Gipuzkoa Fundazioaren estatutuen 21. artikuluan egindako aldaketa.\nXedapenaren data: 2019-01-29\nHurrenkenaren zenbakia: 201901042\nLehenengoa.– 2018ko uztailaren 19an eskabide bat sartu zen Gobernantza Publiko eta Autogobernu Sailean, Fundacion Biozientziak-Gipuzkoa Fundazioaren estatutuetako 21. artikuluaren aldaketa Euskal Autonomia Erkidegoko Fundazioen Erregistroan inskribatzeko. Hauei buruzkoa da aldaketa hori: Inbertsio Batzordeak Jarraipen Batzordeak izatera igarotzea, haien barne-osaera aldatzea eta haien egitekoak zabaltzea; 2018ko apirilaren 12an erabaki zuen fundazioaren patronatuak hori egitea. Espedientean jasotako dokumentazioa erantsi zitzaion eskabide-orriari.\nLehenengoa.– Gobernantza Publiko eta Autogobernuko sailburuak eman behar du, agindu bidez, estatutuak aldatzeko espediente honi buruzko ebazpena; honako arau hauetan xedatutakoarekin bat: Euskal Autonomia Erkidegoko Fundazioen Erregistroaren Erregelamendua onartzen duen ekainaren 19ko 101/2007 Dekretuaren 3.1 artikulua; Euskal Autonomia Erkidegoko Fundazioen Babeslaritzari buruzko Erregelamendua onartzen duen ekainaren 19ko 100/2007 Dekretuaren 4.1.a) artikulua; Euskal Autonomia Erkidegoko Administrazioko sailak sortu, ezabatu eta aldatzeko eta horien egitekoak eta jardun-arloak finkatzeko Lehendakariaren azaroaren 26ko 24/2016 Dekretuaren 6.1.m) artikulua, eta Gobernantza Publiko eta Autogobernu Sailaren egitura organikoa eta funtzionala ezartzen duen apirilaren 11ko 71/2017 Dekretuaren 3.1 artikulua.\nBigarrena.– Funtsezko iritzitako datuak eta dokumentuak erantsi zaizkio espediente honi, eta, bereziki, honako xedapen hauetan eskatutakoak: Euskal Autonomia Erkidegoko Fundazioei buruzko ekainaren 2ko 9/2016 Legearen 37. eta 51.2 artikuluetan eta bigarren xedapen iragankorrean; Euskal Autonomia Erkidegoko Fundazioen Babeslaritzaren Erregelamendua onartzen duen ekainaren 19ko 100/2007 Dekretuaren 33.1 artikuluan, eta Euskal Autonomia Erkidegoko Fundazioen Erregistroaren Erregelamendua onartzen duen ekainaren 19ko 101/2007 Dekretuaren 44. artikuluan. Horrenbestez, estatutu-aldaketa bat dator aplikagarriak diren lege eta erregelamenduetan xedatutakoarekin.\nLehenengoa.– Euskal Autonomia Erkidegoko Fundazioen Erregistroan inskribatzea Donostiako (Gipuzkoa) Fundacion Biozientziak-Gipuzkoa Fundazioaren estatutuetako 21. artikuluaren aldaketa, agindu honen datarekin. Hauei buruzkoa da aldaketa hori: Inbertsio Batzordeak Jarraipen Batzordeak izatera igarotzea, haien barne-osaera aldatzea eta haien egitekoak zabaltzea, eta bat datoz Diego Maria Granados Asensio notarioaren aurrean (protokolo-zenbakia: 1223) 2018ko uztailaren 11n egiletsitako eskritura publikoaren zehaztapenekin.\nVitoria-Gasteiz, 2019ko urtarrilaren 29a.\nAGINDUA, 2019ko urtarrilaren 28koa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baita «Fundación Simona Maria Marsan Supervielle» fundazioaren estatutuen 5. artikuluan…


Ander Lizarralde eta Unai Muñoa: «Noraezean, galduta gabiltza gizonak» | Bizigiro | Berria\n2021eko urtarrilak 15 - Lasarte-Oria\nEz galdetu nor den Erik eta nor den Win. Ander Lizarraldek (Oiartzun, Gipuzkoa, 1984) eta Unai Muñoak (Berrobi, Gipuzkoa, 1982) ez dute argitzen. Bi errefuxiatu omen zirela bai, egon behar izan zutenak erbestean, herbeheretar batzuen rolean. Eta euren burua hala aurkeztu beharraren aurkeztu beharraz, iritsi zela une bat non jada ez zekiten nor zen Erik eta nor zen Win. Haien gisara dabiltza Ander eta Unai ere, «sinbiosian».\nKontrara zabiltzate: maskara kentzen, jarrita eduki behar denean.\nUNAI MUÑOA: Maskara kentzea ez da bakarrik besteei erakustea, bada ere norberak bere burua onartzea. Niri balio izan dit neure buruari antzerkiaren karikaturatik umorez begiratzeko, eta zenbait alderdi barkatzeko. Neure burua ahulduntzen erakutsi dit. Nire ahuldadeak erakusteak, nire ahuldadeen gaineko kontrola ematen dit.\nANDER LIZARRALDE: Maskara kentzea maskara entregatzea da. Behin zeure buruaz barre egiteko gai zarenean, hori gertatzen da.\nTerapia egin duzue: aurretik, bitartean, ondoren...\nA. L.: Aurretik egin dugu ordaindutako terapia [barrez]. Baina emanaldi bakoitza da terapia bat, elkarrekin egoten garen bakoitzeko da terapia bat, baina, batez ere, honek islatu nahi duena da harreman bati begiratzeko era bat.\nU. M.: Maskararen kontuarekin oso lotuta dator hori. Maskara kentzeko, lehendabizi norberak ezagutu behar du maskara azpian zer dagoen. Zeren askotan maskara hori guk geuk sinetsi egiten dugu. Nik urteak pasatu ditut maskara horrekin identifikatzen, eta sinesten hori bakarrik nintzela. Terapia prozesuak lagundu dit, batez ere, ikusten ez naizela maskara hori bakarrik.\nNoraezean gabiltza gizonak?\nU. M.: Baietz uste dut. Eredu zaharrak zaharkituta gelditu zaizkigulako eta ez digutelako balio, eta eredu berriak sortzeko zailtasunak ditugulako. Gizonezkook badaukagu beldur bat garbi posizionatzeko. Sentsazioa daukat erdi ezkutuan gabiltzala. Erresistentzian ez dagoena konplazientzian dago. Egongo dira hau guztia sanoki bizitzen ari direnak, baina nik ez ditut hainbeste sentitzen, eta nik neuk ere sentitzen dut neure burua leku bat topatu nahian hemen. Eta emanaldi honek laguntzen dit horretan. Baina noraezean gabiltzala, hori seguru.\nA. L.: Irabazten duen taldeak autokritikarako bide gutxi izaten du. Galtzaileak hausnartzeko gaitasun handiagoa izaten du. Botere pelikula honetan gizonezkoa izan da ikusiena, protagonistena... deitu irabazlea. Eta akaso gu sistema horretan ez gaude horren eroso, baina ezta horren deseroso ere. Ez dugu ikasi geure buruari begiratzen. Irabazleak izateak ez du kentzen galduak ez gaudenik. Emanaldian erakusten dugu guk gizonok, emakumeek bezala, ikasi dugula maskara batzuk janzten. Eta maskara horiek erori ez zaizkigunez, ez gara oraindik hasi begiratzen horren atzean nor dagoen. Maskara hori janzteak nola baldintzatzen du ni izatea? Gizonaren posizio indartsu horretatik ez gara oraindik behartuta sentitu esatera: «Maskara kendu behar dugu, eta ikusi honek zer traba eta zer ezintasun dakarzkigun». Emakumeek egin dute, eta guk jarraitzen dugu oraindik irabazlearen garaikurrarekin, baina ez digu balio.\nGizonek ez dute negarrik egiten.\nU. M: Hori da maskararen parte bat. Eta hori da momentu honetan feminismoak egin duen lan handiena: gizonezkoak ataka honetan jartzea. Orain ikusi beharko dena da nola konpontzen dugun. Adibidez, guk emanaldian elkarri besarkada handi bat ematea zenbaiten begietan zerbait berezia da. Batzuek gure sexualitatea ere zalantzan jarri izan dute. «Hauek atera dituk armairutik!». Oraindik, gizontasun horretan, emozioak, ahuldadeak, erakusteak... konnotazio horiek ditu.\nA. L.: Adibide ona da negarrarena. Nik nire bizitza guztian ikasi dut gogorra izatearena, eta aitortuko dizut negar egiten ahaztu egin zaidala. Bai, ahaztu. Oso une jakinetan, oso egoera berezietan, eta oso pertsona gertukoekin ateratzen zait bakarrik. Horrek zer esan nahi du? Ez dakidala negar egiten? Ez. Nire barrenean dagoen horrek egin nahi du negar, baina kanpoan dagoen horrek, hartu behar izan dudan paper horrek, ez dio uzten.\nHarremanei buruz ari zarete zuek. Alegia, hartu eta eman. Baina zuek ar eta emeez ere ari zarete.\nA. L.: Amaierako abestian esaten dugu ematen ez dakienak ez dakiela hartzen, eta hartzen ez dakienak ez dakiela ematen. Oso gatazkan gaude gure alderdi femeninoarekin. Zikiratuta dugu bai alderdi femeninoa, baina baita alderdi maskulinoa ere. Ez dakigu nor garen ere.\nU. M: Gizonon erresistentzia dago alde femenino hori integratzean. Hartu eta eman, ar eta eme, dena da integrazioa, eta gu horri ihesi gabiltza.\nA. L.: Zure alderdi femeninoa integratu ezean, gizontasun eraikitzaile eta onuragarri bat eratzea ezinezkoa da. Gizontasuna eta arkeria ez da gauza bera. Eta askotan ez ditugu bereizten.


Urrezko kaiolak musikaz apurtzeko gosea - Arrasate - Goiena.eus\nUrrezko kaiolak musikaz apurtzeko gosea\nXabi Gorostidi 2018-07-13 10:19\nPerlata talde arrasatearrak disko berria kaleratu du, 'Urrezko kaiola' izenburupean. Sei abestiz osatuta dago, eta barroteen artetik amorruz egindako letrak idatzi dituzte. Orain, kontzertuak emateko eta diskoa ahalik eta gehien hedatzeko ordua iritsi zaie.\nArrasateko musika taldeen pultsua nahiko baxu dagoen momentu honetan, badaude argi izpiak eta itxaropenerako zantzuak ere. Eta horietako bat, ezbairik gabe, Perlata taldea da.\n2015ean sortu zen, ondorengo taldekideekin: Ane Garai –gitarra–, Jaione Martinez –gitarra eta biolina–, Ander Moreno – bateria– eta Maialen Oleaga – baxua eta ahotsa–. Baina musikaren mundua ez zen berria eurentzat, aurretik Lost Girls, Interprete Desconocido, Neallta Fola eta No Ways taldeetan jotako musikariak ziren eta.\nNagusiki emakumeek osatutako taldea izateak berritasun puntua eman zion Perlataren agerpenari. Baina ez zen taldearen bereizgarri bakarra izan. Biolina eta halako instrumentuak erabiltzeagatik, kritikarako eta autokritikarako letrak idazteagatik, abesti propioak denbora laburrean sortzeko gaitasunagatik eta zuzenekoetan taularatzen zuten irudiagatik eta jarreragatik eman zuten zeresana.\nIbilbidearen lehen zatian konposatutako abestiekin Nondik hasi? izeneko lehen diskoa kaleratu zuten, 2017ko martxoan. Berlineraino ere iritsi ziren lehen diskoko kontzertuekin, eta Hatortxu Rock jaialdiak antolatutako Lilaketa lehiaketako irabazle izan ziren. Sari gisa disko berri baten grabaketa jaso zuten, eta jada kalean dago: Urrezko kaiola du izena, eta sei abestik osatzen dute.\n"Lehen diskoa ateratzeko, lan handia egin genuen aurretik, eta diskoa grabatzearena begiz jota genuen. Baina bigarren hau beste modu batean etorri da. Ez genuen espero Lilaketa txapelketa irabazterik, baina hala suertatu da. Beraz, kaxoian gordeta genituen abestiak hartu, eta berriz abiatu gara Lorentzo Records estudiora, lehen diskoa grabatu genuen leku berera", azaldu du taldeko abeslari Maialen Oleagak.\nEzarritako arauen aurkako gerra, rockaren indarra, plazera bilatzeko ausardia, itxurakeria... askotariko gaiak landu dituzte disko berriko abestietan, orain arte izan duten ukitu kritikoari eutsiz. "Abesti guztiek dute mezu bat. Ez dakit mezuak helarazten saiatzen garen edo, besterik barik, barrutik ateratzen zaigun". Diskoari izenburua eman dion Urrezko kaiola abestiak, adibidez, keinu garbia egiten dio sare sozialek agintzen duten gizarteari eta bertan bizi den itxurakeriari.\n"Guretzako, Urrezko kaiola izenburu borobila da, hainbat egoeratan aplikatu daitekeelako. Letran, sare sozialek eragiten duten atentzio goseak eta azaleko bizitzak aipatzen ditugu, baina baditu beste hainbat dimentsio ere. Hainbat egoeratan eta erlaziotan aldatzeko beharra sentitzen dugu, eta kaiola mota asko daudela esango nuke. Indarra eta esanahia du, eta horregatik jarri diogu titulu hori diskoari".\nBateria jole berria\nTaldean aldaketa bat izan berri dute. Ander Morenok grabatu zuen diskoa, baina orain, Harri Anzizar da taldeko bateria jolea. Hainbat taldetan aldi berean aritu izan da orain arte, eta segituan moldatu da talde berrira.\nOsorik tabernan aurkeztu zuten diskoa, ekainaren 24an, eta orain, ahalik eta kontzertu gehien jotzean jarriko dituzte indarrak. "Diskoa zabaltzeko, kontzertuak emateko eta, batez ere, ondo pasatzeko ordua heldu zaigu".


MAME emulatzailearen historia - Berriak - Game Erauntsia - Bideojokoak euskaraz\nXabier Calvo | 2015/03/12 21:00 AnalisiakRetroArtikuluak\nMAME (Multiple Arcade Machine Emulator) izenaz ezagutzen dugun emulatzailea, famatua da gure artean. Seguraski bideojokoen munduan ezagunenetakoa. Baina ba al dakizue nola izan zen emulatzaile honen sorrera?\nNicola Salmoria izeneko matematika ikasle italiarra emulatzaile programatzaile zaletua zen. 1996. urtean Arcade Emulation Programming Repository webgunean PacMan bideojokoaren emulatzaile bat topatu zuenean piztu zitzazion zaletasuna.\nEmulatzaile hori ulertu, konpondu eta hobetu egin zuen, ia joko originalaren exekuzio berdina lortuz. Hurrengo hilabetetan beste emulatzaile batzuk sortu zituen, eta hauek denak unibertsitate sarean zabaldu ziren, arrakasta handia lortuz.\nBaina emulatzaile hauen mantenua lan handia zen, eta hau konpondu nahian idea bat izan zuen. Emulatzaile modular bat sortzea pentsatu zuen, hau da, joko bakoitza “driver” baten bidez emulatzen zen eta funtzionalitate amankomunak ez ziren behin eta berriz programatzen. Horrela, proiektu hau aurrera eramanez, 1997. urteko urtarrilean emulatzailearen lehen bertsioa argitaratu zuen.\nNicola Salmoria: MAME-ren egilea\nMAME helburu jakin batekin argitaratu zuen, arcade bideojokoen kontserbazioan laguntzea, bestela bideojoko asko, denboraren poderioz desagertu egingo bait lirateke, zituzten makinak desagertzen bait zihoazten. Kontserbazio honetarako gainera emulazio ahalik eta perfektuena bilatzea zuen helburu.\nNicola-k MAME argitaratu eta gero beste emulatzaile batzuk hasi ziren agertzen: Raine, Callus, System16... Hauek hardware konkretuak emulatzen zituzten, emulazioa optimizatuz, eta kasu askotan emulatzaile hauen kodea “askeagoa” zen, hack, eta hobekuntza ezberdinak onartuz, makina errealaren emulazio perfektutik aldenduz. Hau horrela izanda, askok nahiago zituzten emulatzaile hauek ordenagailu okerragotan zebiltzalako, edo grafikoki filtro hobeak aplikatzen zituztelako.\nBaina MAME-ren eboluzioa hain handia izan zen, poliki poliki sistema denak emulatzen joan zela, programazio modular-ak zituen erosotasunak lagunduta. Horrela indarra hartuz joan zen eta beste emulatzaileak indarra galdu zuten honen aurrean.\nHala ere, MAME-ren bidea ez zen erraza izan, arcade makinak emulatzeko hainbat arazo izaten zituzten. Joko bat emulatzeko, lehenbizi joko horren plaka ( PCB ) aurkitu/lortu behar zuten. Joko batzuen kasuan, ezagunenetan ez zen zaila, baina beste askorenetan oso ale gutxi eta garestiak ziren. Komunitatearen laguntzarik gabe ezinezkoa litzateke hauek lortzea.\nBaina plaka izanda ere, beste arazo potolo bat aurkitu ohi zuten: pirateriaren aurkako babesak. Garai haietan oso ezagunak ziren “bootleg”-ak, hau da, plaka piratak. Gehienak Asia-tik zetozten, eta normalean joko originalak plaka kloniko merkeetan sartzen zituzten eta hauek bidejoko gune ezberdinetan sartzea lortzen zuten. Joko egileak dirua galtzen zuten modu honetan, eta hau ekiditeko plaketan datu denak enkriptatuta edo beste babes batzuen bidez sartzen zituzten (gehienetan “dump”-eatzea ekiditeko). MAME-ren kasuan babes hauek emulatzeko ingelesez “reverse engineering” deritzona aplikatu behar izaten zuten, eta lan askoren ondoren kasu askotan lortzen zuten helburua. Hala ere, gaur egun badaude babes hauengatik emulatu gabe geratu diren jokoak (bereziki Gaelco enpresa katalanarenak).\nAzkenik, legalki ere kontu handia izan behar zuten, beti joko zaharrak emulatzen zituzten, baina joko berriegiak emulatuz gero, arazo legalak izan zitzaketen.\nGaur egun MAME-k XX. mendeko ia arcade joko denak emulatzen ditu 5000 joko ezberdin baino gehiagorekin. Plaka famatu asko emulatzen ditu, hala nola, Capcom-en CPS1, CPS2, CPS3, Sega-ren System 16 eta 18, SNK-ren NEO-GEO plaka...\nMAME-ren bertsio ofiziala Windows sistemarako argitaratzen da, baina beste sistema batzuetarako ere topatu daiteke: Linux, Dingoo A320, Android, Iphone...\nMame-ren web orri ofiziala: http://mamedev.org/\nBertan, ez dituzue jokoak aurkituko. Legalki jokoaren ROM-a izateko, plaka orijinalaren jabe izan behar baitzara.\nBidejoko zaleak bazarete seguraski erabilia izango duzue MAME, baina oraindik probatu gabe baduzue, egizue, ez zarete damutuko!


Cristobal Cobo: - Aneren bloga\nTeknologia berriak eta egungo hezkuntzaren joeren inguruko gogoeta interesgarria egiten du Cristobal Cobok irakurgai honetan. Teknologia berrien inguruan hezkuntzaren esparruan egun dauden usteak, balorazioak eta joerak azaldu eta zentzu batean kritika egiten die monografiko honetan. Artikulu interesgarria iruditu zait, informazioaren gizartean murgildu gara, baina fenomeno horren inguruan gehiegi hausnartu gabe, eta garai horiek etorri direlako ezinbestean horietara egokitzen joan izan gara. Baina zuzen betetzen ari ote gara egokitze fase hori? Sakon hausnartu al dugu teknologia berrietara egin dugun jauzia? Ala, besterik gabe, baliabide teknologiko berriak erabiltzen hasi gara hezkuntzan, eskolaren funtzio sozialak eta betierekoetan gehiegi erreparatu gabe?\nCoboren arabera, teknologia berriek sortzen dituzten eraginak ez dira esperotakoak: “Euskarri digitalek, balio dute, baina ez espero zenerako”. Izan ere, autoreak dioenez, apustu sendoa egin da hezkuntzan teknologia berriak indartsu sartzeko, eta garrantzia berezia eman zaio gai zehatz baten inguruan jakintza zehatza, arrazionala eta efizientea duten pertsonei. Beste hainbat faktoreri, aldiz, sormena, arte edota diziplina desberdinetara egokitzeko garaian gabezia handiak daude. Zentzu horretan, kontuan hartu beharreko lehendabiziko aspektua da teknologia berriak erabiltzeak bere horretan ez dituela ekarriko subjektu sortzaileagoak, ingelesa hobeto ikasiko dutenak etab. Bere ustez, jakintzak transmititzeko, modu berriei heldu beharko genieke, diziplina desberdinak konbinatzeko modu berriei, eta zubi berriak eraiki beharko genituzke, hezkuntzatik eta hezkuntzarako. Eta era berean, eguneroko bizitzari lotuago egongo zen informatika batetara jauzi egin behingoz.\nEgoera horren aurrean alternatibak proposatzen ditu autoreak. Alde batetik, ordenadoreak ikasgelatik kanpora ateratzeko gomendioa luzatu die irakasleei. Era berean, euskarri digital desberdinak erabiltzea proposatzen du; horrekin, espazio eta egoera desberdinetara egokitzen ikasi ahalko dute ikasleek. Bestaldetik, ekintzailetasuna bultzatzea garrantzitsua da Coborentzat; “ez soilik enpresa txiki edo ertain bat zuzentzeko, baita gizarte eragile talde bat, edota berrikuntzarako proiektu bat zuzentzeko ere”.\nAutore honen ustez, atentzio berezia jarri behar dugu “hezkuntza ikusezin” horretan. Alegia, oso garrantzitsua izango da jakintza teorikoak, balore eta eguneroko bizitzan gertatzen zaizkigun testuinguruko konpetentziekin konbinatzea. Garrantzitsua izango da ikaslearentzat ikasgelatik ateratzea, esperientzia profesional bat izatea, eta ulertzen ez dituen kanonen aurrean agertzea. Eta ez dadila ebaluatu datuak errepikatzeko duen gaitasunarengatik, egoera berrietara egokitzeko duen gaitasunarengatik baizik.\nEgungo hezkuntza sistemari egiten dion beste kritika bat aplikatzen diren mekanismo hertsian oinarritzen du Cristobal Cobok. Praktikaren eta ariketa-akats mekanismoen behaketak eta jarraipenak garrantzia berezia dute autore honentzat: “Guztiok ikasi dugu akatsak egitea funtsezkoa dela ikasi ahal izateko, egin ahal izateko eta zerbait deskubritzeko”.\nLaburbilduz, teknologiak zerbait magikoa balira bezala ikusteari utzi behar diogu eta neurri batean bazterrean utzi ditugun hainbat faktore kontuan hartzen hasi behar dugu autore honen arabera. Faktore horien artean aipatzen ditu gizartearen eta informazioaren berrikuntza, besteak beste. Hori lortzen dugunean aterako gara kiribil honetatik, Cristobal Coboren arabera.\nArtikulu interesgarria egin zait Coborena. Egungo jendartearen gabeziak azaldu dizkigu eta neuri ere zentzu batean beharrezkoak ditugun norabide berriak aurkitu ezinda aurkitzen garela iruditzen zait. Monografiko honetan erantzun guztiak ematen ez badizkigu ere, autore honek kritika sakon eta erreala egiten dio nire ustez egungo teknologia berriak eta hezkuntzaren munduari.\nberriak cobo cristobal hezkuntza teknologia


PSORIMILK in Aviles erosi batetik 39€\nPsorimilk in Aviles\nKrema Psorimilk batetik psoriasia erosi in Aviles\nArrakastatsua izateko Psorimilk in Aviles, behar:\nGaur egun, 50% off, bizkortu ordena orain Psorimilk prezio merkean.\nNon erosi in Aviles Psorimilk\nOrdena formularioa, bete eremuak izena eta telefono zenbakia lortzeko krema batetik psoriasia Psorimilk in Aviles prezio murriztua. Itxaron deia Kudeatzailea zure eskaera on krema PsorimilkKudeatzailea deituko etorkizun hurbilean. Lortzeko eta ordaintzeko ondasunak postetxean edo mezularitza nor entregatu partzelaren in Aviles.\nKrema psoriasia Psorimilk oso eraginkorra da droga aukera ematen dizu azkar eta erraz kentzeko guztiak gaixotasunaren sintomak. Adituen arabera in Aviles, tresna hau nabarmentzen da aldean beste drogak aurkeztu global farmazia merkatuetan, krema konplexua du eragina.\nNola erosi krema Psorimilk in Aviles\nLortzeko Psorimilk at errealista bat prezioa in Aviles (Espainia) erabiliz, eskaera orria, idatzi telefono zenbakia eta izena, eta enpresaren ordezkari deitu ahal izango duzu, denbora gutxian ordena eta zure galdera guztiak erantzun Psorimilk eta iradokizunak bidalketa. Ordainketa bakarra jaso ondoren, partzelaren ordaindu bidalketa postetxean edo mezularitza. Zehatza bidalketa prezioa Psorimilk postariak zure helbidea desberdina izango da beste hiri Espainian, ezagutzeko prezioa Kudeatzailea ondoren jarriz ordena krema Psorimilk batetik psoriasia web-orri ofiziala.\nPsorimilk en Almería Psorimilk in Fuerteventura\nAholkuak on tratamendu psoriasia, haur eta helduek, denbora gutxian\nHow to get rid of psoriasia buruan: 6 bide\nEzin dira gaixoen kentzeko psoriasia scalp. Gaixotasun hau da abiaraziak estresa, txarra kosmetika, alergia erreakzioak, dieta eta edozein kaltegarriak ohiturak.\nPsoriasia larruazaleko. Sintomak, zeinuak eta tratamendua\nLehen sintomak psoriasia – nola hasten da, nola diagnostikatu eta tratatzeko gaixotasuna. Arrazoiak eta izaera gaixotasuna\nOrdena in Aviles Psorimilk


Arabako Errioxatik euskera hutsezko diskoa dakar En Tol Sarmientok\nBizkaie! 2015-11-12 00:00\nEn Tol Sarmiento (ETS) taldearen laugarren diskoa da Beldurrik ez (Baga Biga). Aurrekoak baino lan laburragoa da, sei abesti baino ez ditue sartu. Bizitasuna emon nahi izan deutsie diskoari. Oraingoan, ganera, kanta guztiak euskerazkoak dira. Jai giroko abesti alaiak eta mezu serioagoak tartekatu ditu Arabako Errioxako taldeak.\nSka musikea da ETSren ezaugarri nagusia. Beldurrik ez lanean be badagoz era horretako doinuak, baina aurrekoak baino disko rockeroagoa dala adierazo dabe taldekideek. Alaitasuna galdu barik, eta skaren txinpartak kanta guztietan sartuta, rockerako ...\nXI. Kameratoia, abenduaren 5etik 8ra Durangoko Azokan\nEuskaltzaleen Topaguneak aurten be Kameratoia Euskal Herriko Ikus-entzunezkoen Rallya antolatu dau Durangoko Azokako Irudienea plazearen barruan. Ohikoa dan legez, erispide batzuk jarraituz, parte-hartzaileek, 50 ordu izango ditue euren film laburrak sortzeko. Ekimen honetan parte-hartzeko, izena emoten daben lagunek 18 eta 35 urte artean izan beharko ditue eta aurten, 48 ordu izan beharrean, gazteek 50 ordu izango ditue euskerazko film laburrak sortzeko, Azokearen 50. urteurrenari keinu eginez. Izen-emotea zemendiaren 30era arte izango da zabalik eta plaza kopuru mugatua dago ...\nBilbo Hiria 27. Pop Rock Lehiaketako finalak gaur, bihar eta etzi\nBilbo Hiria Pop Rock Lehiaketako 27. edizinoa bere azken fasera heldu da asteon, eta Bilboko Udalak antolatutako lehiaketeak Bilborock aretoan ospatuko ditu bere hiru modalidadeetako kontzertuen finalak: eguenean, hilaren 12an, Elektronika eta Beste Joera Batzuetakoa, barikuan, 13an, Metal modalidadekoa eta, zapatuan, 14an, Pop Rock kategoriakoa. Kontzertu guztiak 20:00etan hasiko dira eta sarrerea dobakoa izango da. Gauzak holan dirala, Elektronika eta Beste Joera Batzuk kategorian, Evil Pink Machine (Bizkai), Ghostly Enemies (Bartzelona), Malachi Estereo (Bartzelona) eta Bassboss (Asturias) dira ...\n'Bizkaia zortzi puntutan'\nBizkaiko Bertsozale alkarteak bultzatuta, martxan dago Zortzi puntutan ekimena Bizkaiko zortzi eskualdeetan: eskualde bakotxak bere neurrira diseinautako jaiak.\nBizkaiko eskualdeetako talde antolatzaileek euren neurrirako jaiak antolatuko ditue aurtengo ikasturtean Bizkaian. Zemendian hasiko dira goiztiarrenak, eta maiatzera bitartean, eskualde guztiek antolatuko dabe jaia.\nAntolakuntza eta formatua eskualdeen esku geratuko da, hau da, eskualdeek erabagiko dabe euren etxerako zein dan formaturik egokiena eta horren arabera diseinauko dabe eskualdeko eguna: batzuk txapelketak antolatuko ditue; besteek, girotze saioak.\nEkimenaren helburua eskualdea girotzea eta bertsogintzearen ...\nDomekararte bidezko merkataritzaren astea egingo da Bilbon\nBizkaia Irratia 2015-11-12 00:00\nGaurtik domekara bitartean bidezko merkataritzaren astea egingo da Bilbon, “Pausu on bat Bilborako” lelopean.\nHamahirugarrenez egiten da honako aste hau. Intermon-Oxfam-ek 25 urte daroez Bilbon lan egiten.\nKlasikoen hirugarren rallya egingo da zapatu honetan Mungian\nFroga honetan parte hartzeko kotxeak gitxienez 25 urte euki behar dabez. Bertako racing alkarteak antolatzen dau.50 bat parte hartzaile izango dira eta kotxiak goizeko 8,30tik 11ra helduko dira.\nValerie Mrejen artista frantsesaren lana ezagutu ahal izango da Bilbao Arten\nArtista horrek sortutako lau bideo erakutsiko dira Bilbao Arteren egoitzan (Urazurrutia kalean), zemendiaren 16tik 20ra. Erakusketa bideografikoa izango da, lau filmak batera proiektauko ditue pantaila banatan arratsaldero. Ganera, hilaren 19an, tailer bat gidatuko dau Valerie Mrajanek berak. Proiekzinoak doban dira baina tailerrerako izena emon behar da.\nValerie Mrejen (Paris, 1969) alor asko landu dituan artistea da. Bilboko publikoari haren lana ezagutzera emoteko astea egingo dau Bilbao Artek zemendiaren 16tik 20ra. Frantzia garaikideko zinegileen zikloagaz bat egingo dau Bilbao Arteren ...\nAurtengo Zine Bilerara 41 film aurkeztu dira. Horregaitik, euskerazko zinemagintzearen hitzordu garrantzitsuenenetakoa da Lekeitiokoa. Gure kulturea bultzatzeko, ekimen polita ez eze, eraginkorra da, azpimarratu dau Lorea ...\nGernika KESB-ek ezin izan dau Bembibreren aurka. Garaipena garaipenaren atzetik lortzen ohitu da liga hasieran. Baina Bembibreren aurka, talde lanean jatsi ziran. Horixe esan deusku Izaskun Garcia jokalariak. Talde lan horixe izan dabe indarrik handiena orain arte, eta bide onera itzuli gura dabe. Zapatuan, liderra hartuko dabe etxean (Maloste, 18:30). Iker Olaeta (Gernika Rugby), Virginia Cobos (Leioa Waterpolo) eta Asier Arpon (Metropolitano) izan dira gure beste konbidaduak. Gernika puntu beharrizanean dago. Leioa bigarren dago sailkapenean. Eta Metropolitanok be denporaldi ...\nEuskal film laburrak, Juan Ruiz Anchia eta Aitor Mazo protagonista Zinebi57ren inaugurazinoan\n57. Bilboko Dokumentalen eta Film Laburren Nazinoarteko Jaialdia (Zinebi) gaur hasiko da Bilboko Arriaga Antzokian, 20:00etan, lehiaketan parte hartuko daben euskal film laburren emonaldiagaz eta omenaldi bikotxagaz. Alde batetik, Ohorezko Mikeldia jasoko dau Juan Ruiz Anchía zinema argazkilari bilbotarrak, bere ibilbide luzean nazinoartean lortu dauen dimensio garrantzitsuagaitik eta, bestetik, Ohorezko bigarren Mikeldia, hil ondorengoa, emongo jako oraintsu hildako Aitor Mazo antzezleari.\nKontuak kontu, 65 filmek hartuko dabe parte atal Ofizialean, zinemaldiak dituan hiru generoetako Urrezko eta Zilarrezko Mikeldiak lortzeko ...\nBidezko Merkataritzaren XIII. Astea, azaroaren 15era arte Bilbon\nArgia 2015-11-11 22:48 Ekonomia-Lana\nBidezko Merkataritzaren Bilboko XIII. Astea egingo da azaroaren 12tik 15era, Bizkaiko hiriburuko Areatzako kaian. Ohi denez, Bilboko Udalak antolatu du ekimena, nazioarteko elkartasunaren eta garapen-lankidetzaren alorrean lanean diharduten hainbat GKEren laguntzaz.\nBolintxuko harrobian emandako baimenak berehala bertan behera uztea eta indargabetzea eskatu du EH Bilduk\nKoalizioak harrobiaren berriztapenean izandako irregulartasunak salatu ditu. Gaur goizeko Ingurumen Batzordean Aitziber Ibaibarriagak, EH Bildu Bilboko bozeramaileak, Bolintxuko harrobiaren berriztapenean izandako irregulartasunak salatu ditu. “Beste behin, interes ekonomikoei eman zaie lehentasuna, herritarren interesak kontuan hartu beharrean” esan du, Cementos Rezola enpresari emandako baimenaren harira. “Baimen hori enpresa horren neurrira diseinatu da”, azpimarratu du. Hainbat dira […]\nOstiralean 20:00etan Bi Zaldi Mullerenean\nBerbaizu Euskara Elkartea 2015-11-11 10:28 Kultura-aisialdia\nSormenetik Hiria Euskaldunduz zikloa bukatzeko, Bi Zaldi taldearen kontzertua izango dugu Mullerenean 20:00etan. Beñat eta Gartxotek harmonizatzen musika bertsioak egiten dituzte euskaraz eta eurek moldatutako kantak ekarriko dituzte geurera, saxo baten laguntzaz. KONTZERTU ITZELA IZANGO DA!!!\nThe post Ostiralean 20:00etan Bi Zaldi Mullerenean appeared first on Berbaizu euskara elkartea.\nEskena alkarteak 20. urteurrena ospatuko dau topaketa, dokumental eta abarregaz\nBizkaie! 2015-11-11 09:13 Kultura-aisialdia\nEuskadiko Antzerki Ekoizle Profesionalen Alkarteak, Eskenak, hamarkada bi bete ditu eta jarduera nagusi bigaz ospatuko dau urteurrena hileon: Batetik, Ramon Bareak zuzendutako dokumentala aurkeztuko dabe eta, bestetik, topaketea egingo dabe politikariakaz, sektorearen bideragarritasunaz jarduteko. Bide batez, alkartearen webgunea barritu dabe.\n1995ean sortu zan Eskena, Euskal Autonomia Erkidegoko antzerki eskolak batzeko asmoz. Hogei urte pasauta, alkartean 22 konpainia profesional dagoz: Bederatzi gipuzkoar, zortzi bizkaitar eta bost arabar. Eskenak Bilbon dauka egoitzea. Bertako arduradunek adierazo dabenez, hasierako gogoari eusten deutsie eta ...\n‹‹ Aurrekoak 1 2 3 4 ... 2010 2011 2012 2013 2014 2015 2016 2017 ... 2581 2582 2583 2584 Hurrengoak ››


Euroguneko inflazioa egonkor mantendu zen %2,5ean abuztuan | Consumer\nEuroguneko inflazioa egonkor mantendu zen %2,5ean abuztuan\nAdierazleak ez zuen aldaketarik izan EB osoan, eta %2,9an geratu zen.\nEuroguneko urtearteko inflazioa %2,5ekoa izan zen abuztuan, aurreko hileko datu bera, nahiz eta 2010eko abuztuan erregistratutako %1,6tik gora egon, Eurostat Europako Estatistika Bulegoak jakinarazi zuen. Urteko inflazioa ere aldaketarik gabe mantendu zen Europako Batasunean (EB), abuztuan, aurreko hilekoarekin alderatuta; izan ere, % 2,9koa zen, nahiz eta 2010eko hilabete berean erregistratutako % 2ko mailaren gainetik egon.\nHilabeteka, prezioak bi hamarren igo ziren abuztuan, uztailarekin alderatuta, bai eurogunean, bai EB osoan. 2011ko uztailarekin alderatuta, urtetik urterako inflazioa 13 estatu kidetan jaitsi zen, egonkor mantendu zen bitan eta 12 igo zen. EBko herrialdeetan, inflazio-tasa txikienak Irlandan (% 1), Eslovenian (% 1,2) eta Grezian (% 1,4) izan ziren; handienak, berriz, Estonian (% 5,6), Letonian (% 4,6) eta Erresuma Batuan (% 4,5).\nUrtetik urtera, igoerarik handienak garraioetan (% 5,6), etxebizitzan (% 4,9) eta alkoholean eta tabakoan (% 3,1) izan ziren; preziorik txikienak, berriz, jantzietan (% -2,8), komunikazioetan (% -1,8) eta aisian eta kulturan (% 0,4).\nEspainiari dagokionez, urtearteko inflazioa %2,7koa izan zen abuztuan, aurreko hilean baino hiru hamarren gutxiago, baina 2010eko abuztuan baino %1,6 handiagoa. Hilez hileko prezioak egonkor mantendu ziren.\netxebizitza garraioak inflación-eu komunikazioak precios-eu


‘Errenteriako V Tenis Opena Ereintza Madalen Saria’ azken fasera iritsi da | Herribizia\n‘Errenteriako V Tenis Opena Ereintza Madalen Saria’ azken fasera iritsi da\nKirola 2017-07-12 | 0\nEreintza Eskubaloiak ATGren (Gipuzkoako Tenisaren Zaleak) eta Errenteriako Udaleko Kiroletako Azpisailaren laguntzarekin antolatuta, ekainaren 11n hasita “Errenteriako V Tenis Opena Ereintza Madalen Saria” jokatzen ari da Beraungo Erabilera Anitzetarako Pistan. Lehiaketa ekain eta uztailean zehar jokatzen ari da, eta finalak uztailaren amaieran jokatuko dira.\nEreintza Elkarteak lehenengo lau edizioek izan duten harrera ona azpimarratu du. Lehenengoan 24 jokalarik hartu zuten parte eta izen-emateak osatu egin ziren. Bigarrenean, berriz, parte-hartzaileak 32 izan ziren eta kasu honetan ere koadroak osatu ziren. Hirugarren edizioan zein laugarren edizioan koadroko plaza guztiak agortu ziren, lehiaketak harrera ona izan baitu parte-hartzaileen artean. Horren froga da 2015-2016 denboraldian ATGk puntuaziorik altuena eman ziola Errenteriako lehiaketari Gipuzkoan jokatzen diren lehiaketen artean.\nBost urte hauetan ATG elkarteak lortu du Gipuzkoako beste hainbat herritan ere tenis-txapelketak antola ditzaten eta, adibidez, egun hauetan kirol honetan aritzen direnek hiru txapelketa desberdinetan parte hartzeko aukera dute. Horregatik, tenislariak banatu egin dira eta, zehazki, Errenteriako koadroa osatu da 24 parte-hartzailerekin. Gaur egun tenislariak zorioneko daude, ia urte guztian zehar parte har baitezakete txapelketetan, orain dela gutxi arte ezinezkoa zena.\nLehiatzeko modua honakoa da: launa tenis jokalari dituen 6 talde egin dira. Jokalari bakoitzak talde bereko beste hiruren aurkako partida bana jokatuko du, era horretan talde bakoitzeko sailkapena lortzeko. Ondoren, kanporaketa zuzenak jokatuko dira, final laurdenak eta finalerdiak eta finala jokatuko dituzten haien artean eta era horretan, uztailaren amaieran lehiaketaren lau finalak jokatuko dira (bat kategoria bakoitzean). Lehiatzeko modu honek jokalari bakoitzari gutxienez 4 partida jokatzeko aukera emango dio.\nParte-hartzaileei dagokienez, Gipuzkoako tenislari onenak izango ditugu (horien artean 5 Errenteriakoak -Ivan Jimenez, Anton Basterrika, Adur Lekuona, Iñigo Perez eta Ivan Vizcaino-, eta hainbat Donostia, Irun, Tolosa, Eibar, Hondarribia, Bera, Legorretatik,… etorriak).\nParte-hartzaileen maila oso altua da; izan ere, parte hartuko baitu pasa den urteko irabazleak, Inko Mugikak, hirugarren edizioko irabazleak eta finalistak, Raul Ramos eta Gabriel Zubillaga, hurrenez-hurren, eta ATGren rankingaren lehenengo sailkatuek.\nTenis zaletuak oro har bertaratu ahal izango dira instalaziora lehiaketa osoko partidak doan ikusteko (ordutegia: larunbatetan 10:15-22:00 eta igandeetan 10:15-14:00).\nHala nahi duten zaletuek lehiaketaren garapenaren inguruko guztia (emaitzak, sailkapena eta abar) honako web orrian aurkituko dute: www.atgtour.es\n‘Madalenak Cup’ ekimena egingo da lehenengo aldiz igandean


Amberg - Wikipedia, entziklopedia askea.\nBeste esanahi batzuen berri izateko, ikus: «Amberg (argipen)»\nMichael Cerny (en)\n49°26′40″N 11°50′54″E / 49.4444°N 11.8483°E / 49.4444; 11.848349°26′40″N 11°50′54″E / 49.4444°N 11.8483°E / 49.4444; 11.8483\n41.970 (2019ko irailaren 30a)\n21.297 (%50.7) (%Adierazpen errorea: Ustekabeko / eragilea)\nFreiberg, Desenzano del Garda, Bad Bergzabern (en) , Bystrzyca Kłodzka (en) , Geretsried (en) , Kranj, Périgueux, Schnaittenbach, Trikala, Ústí nad Orlicí, Bystrzyca Kłodzka udalerria eta Siilinjärvi (en)\nAmberg (bavarieraz Kaufbeiren) Alemaniako Bavaria estatu federaleko hiria da, Palatinatu Garaiko eskualdeko hiri askea.\nHiriaren lehenengo aipamena 1034koa, Ammenberg izena ematen zaio idatzi hartan. Burdina landuz Erdi Aroko herri garrantzitsu bihurtu zen. 1269tik aurrera Wittelsbach etxearen menpe egon zen.\nPalatinatu garaia protestante bihurtu zen XVI mendean. Agintariek erradikalagoa zen Kalbinismoa bultzatu bazuten ere herriak Luteranismoa nahiago izan zuen. 1628an ordean Wittelsbach etxeak beraiek gobernatzen zuten Bavarian sartu zuten eta Ambergeko herritarrek katoliko bihurtu ezean herritik alde egitera bultzatu zituzten.\n1796an, Napoleondar Gerretan, borroka latza izan zen Ambergen, 35.000 soldadu frantziar eta 40.000 soldadu austriarren artean. Austriak irabazi zuen.\nBigarren Mundu Gerraren ondoren Ameriketako Estatu Batuetako Armadaren base bat egon zen Ambergen 1992an itxi zena.\nStadtbrille zubia: Antzinako harresiaren arkuen azpitik ibaia pasatzen zen. Gaur egun harresia populaturik dago.\nMerkatu plaza: Inguruan ditu udaletxe gotikoa eta San Martin eliza gotikoa.\nJauregi berria: XV menena eraikitako jauregi hau Palatinatuko konteen egoitza izan zen. 1603an berriztu zuten..\nAmberg ondorengo hiriekin senidetuta dago:\nBystrzyca Kłodzka (Polonia)\nÚstí nad Orlicí (Txekia)\nBNF: 12005345f (data)


AKBTX 2012: 3. asteburuko karamelua. Martin Ttipia taldea(edo kontzejalak?) - Halabedi\n> AKBTX 2012: 3. asteburuko karamelua. Martin Ttipia taldea(edo kontzejalak?)\nmarzo 1, 2012 Hala Bedi Irratia EnNoticias 0\nArabako 2012ko Kuadrilla arteko bertso txapelketak bukatu du bere lehenengo fasea, neska-mutilak. Bertsozale eta bertsolarien kolesterol graduak piko bat egin du richter eskalan (12 bazkari-afari 3 asteburutan, aieneama), baina hemendik aurrera gauzak serioago joango dira, dudarik ez izan. 3. asteburuaren kronika kontrastatu eta zorrotza egin dugu Bertxokon, beti bezala; Arrosa sarearen orrian duzue podcast-a eskuragarri.\nSeriotasun handiz kantatu zutenak, Judimendiko Eguzkilore elkartean bildu ziren bertsozaleen sorpresa itzelezkoz, Gasteizko Udaleko PPko zinegotziak izan ziren. Ze majeteak: bertsotan animatu dira beraiek ere… Baina, nola ez, plumeroa ikusi zitzaien apur bat (barka, euskaltzainok, erdal-kalkoak hain modu naturalean erabiltzeagatik) eta propaganda politiko hutsa egin zuten beste behin ere. Besterik ez dakite eta… Goian klik egin eta entzutearekin konformatzen ez bazarete, bideoa ere ikus dezakezue txapelketaren web orrian.\nHonenbestez, hona bigarren fasera pasa diren taldeak: bat-batekoan, Kakiturri-Ehari, Aiaraldeko Altubepekoak, Aguraingo Sorginetxe eta Aramaioko Marixeka. Idatzizkoan, Gasteizko Trikiporru eta Martin Ttipia taldeak, eta Aramaioko Ai ene! eta Aguraingo ostiral iluntzeetako berbalagunak. Zorionik bero eta sintzeroena, Bertxokoko erredakzio-batzordearen partez.\nAipatutako taldeak finalerdietan egongo dira… Non/noiz izango diren? segi, segi irakurtzen…\nEta portzierto, hasi finalerako motorrak berotzen, martxoaren 24an izango baita, Aramaion… Bitartean, asteazkenero, 20:00-21:00etara, bertso-munduaren kronika ditxaratxero eta jokorra. Izan zuntz!\n← Musika-bideo deigarriak, Zebrabidean\nIrratiok Elkarlanean I.go Jardunaldiak →